AN COIMISIÚN EORPACH An Bhruiséil,30.9.2015 COM(2015) 472 final 2015/0226(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leagtar síos rialacha comhchoiteanna maidir le hurrúsú agus lena mbunaítear creat Eorpach maidir le hurrúsú simplí trédhearcach caighdeánaithe agus lena leasaítear Treoracha 2009/65/CE, 2009/138/CE, 2011/61/AE, Rialachán (CE) 1060/2009 agus Rialachán (AE) Uimh. 648/2012 (Téacs atá ábhartha maidir le LEE) {SWD(2015) 185 final}

{SWD(2015) 186 final}



MEABHRÁN MÍNIÚCHÁIN COMHTHÉACS AN TOGRA Forais agus cuspóirí an togra Is cuid d'Aontas na Margaí Caipitil é margadh urrúsúcháin simplí trédhearcach caighdeánaithe a fhorbairt, rud a thabharfaidh tacaíocht do phríomhchuspóir an Choimisiúin poist a chruthú agus filleadh ar an bhfás inbhuanaithe. Ach creat ardchaighdeáin a bheith ann don urrúsú san Aontas Eorpach is féidir comhtháthú ar mhargaí airgeadais san Aontas a chur chun cinn, cuidiú le foinsí maoinithe a éagsúlú agus caipiteal a dhíghlasáil, sa chaoi go mbeidh sé níos éasca ar institiúidí creidmheasa agus ar iasachtóirí iasachtaí a thabhairt do theaghlaigh agus do ghnólachtaí. Sa Chlár Oibre uaidh don bhliain 2015, leag an Coimisiún Eorpach amach bearta saindírithe ina bhfuil 10 dtosaíocht agus d'fhógair sé, mar chuid den tosaíocht Margadh Inmheánach níos doimhne agus níos cothroime a mbeidh bonn tionsclaíoch níos fearr faoi a chruthú, go gcuirfeadh sé creat Aontais i bhfeidhm maidir le hurrúsú simplí trédhearcach caighdeánaithe. Sa Phlean Infheistíochta don Eoraip a thíolaic an Coimisiún an 26 Samhain 2014, aithníodh cúig réimse ina raibh gá le beart a dhéanamh sa ghearr-théarma, agus ar na réimsí sin luadh an gá atá le margadh inbhuanaithe urrúsúcháin a chruthú, ach gan na botúin a rinneadh roimh an ngéarchéim a dhéanamh arís. Tagraíonn urrúsú do na hidirbhearta sin a chuireann ar chumas iasachtóra nó tionscnóra eile sócmhainní – institiúid chreidmheasa de ghnáth – athmhaoiniú a dhéanamh ar thacar iasachtaí nó sócmhainní (e.g. morgáistí, léasanna gluaisteán, iasachtaí tomhaltóirí, cártaí creidmheasa) trí urrúis a dhéanamh díobh. Eagraíonn an tiasachtóir nó an tionscnóir punann dá chuid iasachtaí i gcatagóirí riosca éagsúla, atá curtha in oiriúint don mhian atá ar infheisteoirí ó thaobh riosca a ghlacadh chucu féin. Gintear torthaí d'infheisteoirí ó shreafaí airgid na niasachtaí foluiteacha. Ní bhíonn na margaí seo dírithe ar infheisteoirí miondíola. Is cuid thábhachtach é urrúsú de mhargaí caipitil atá ag feidhmiú go maith. Is féidir le hurrúsú dea-struchtúrtha a bheith ina bhealach tábhachtach chun foinsí maoinithe a éagsúlú agus chun riosca a shannadh ar bhealach níos éifeachtúla laistigh de chóras airgeadais an Aontais. Fágann sé go mbeidh dáileadh níos leithne ar riosca na hearnála airgeadais agus féadfaidh sé cabhrú le cláir chomhardaithe na ninstitiúidí creidmheasa a ghlanadh d'fhonn iasachtú breise sa gheilleagar a cheadú. Ar an iomlán, féadfaidh sé éifeachtúlacht sa chóras airgeadais a fheabhsú agus deiseanna infheistíochta breise a chur ar fáil. Féadfaidh urrúsú nasc a chruthú idir institiúidí creidmheasa agus margaí caipitil a rachaidh chun tairbhe gnólachtaí agus saoránach go hindíreach (trí, mar shampla, iasachtaí, cistiú gnó, morgáistí agus cártaí creidmheasa níos saoire) agus neamhchosaint ar aicmí sócmhainní atá dínasctha ó riosca creidmheasa an tionscnóra a chur ar fáil d'infheisteoirí ábhartha. Ag leanúint ó ghéarchéim fhophríomha SAM in 2007-08, rinne na húdaráis roinnt beart chun idirbhearta urrúsúcháin a fhágáil níos sábháilte agus níos simplí, agus chun a áirithiú go mbeidh dreasachtaí oiriúnacha i bhfeidhm chun rioscaí a bhainistiú, lena náirítear ceanglais chaipitil níos airde, dícheall cuí agus ceanglais maidir le gnó a dhéanamh, chomh maith leis na ceanglais maidir le coinneáil éigeantach riosca chun a áirithiú nach mbíonn táirgí urrúsaithe á gcruthú ar mhaithe lena ndáileadh ar infheisteoirí, agus ar mhaithe leis sin amháin, mar a bhí ag tarlú go forleathan sa tréimhse roimh ghéarchéim airgeadais 2008 (samhail ar a dtugtaí 'táirgí a thionscnamh lena ndáileadh'). Bhí na hathchóirithe sin riachtanach chun cobhsaíocht airgeadais a áirithiú. Mar thoradh ar na hathchóirithe sin, déantar rialáil dhaingean ar gach urrúsú san Aontas Eorpach anois. Ó thús na géarchéime airgeadais, d'fhan na margaí urrúsúcháin Eorpacha ciúin. A mhalairt de scéal a bhí ann i gcás na margaí in SAM, atá tagtha chun bisigh. Sin d'ainneoin gur tháinig na margaí urrúsúcháin Eorpacha tríd an ngéarchéim slán go maith i gcomparáid leis na margaí sin i Meiriceá, agus bhí na caillteanais réadaithe ar ionstraimí de thionscnamh an Aontais Eorpaigh aníseal i gcomparáid leo sin sna Stáit Aontaithe. Mar shampla, i gcás ionstraimí urrúsúcháin bunaithe ar mhorgáistí cónaithe (RMBS) sna Stáit Aontaithe agus a raibh rátáil AAA acu, bhí na rátaí mainneachtana chomh hard le 16 % (fophríomha) agus 3 % (príomha). Ar an lámh eile, ní raibh rátaí mainneachtana RMBSanna an Aontais Eorpaigh os cionn 0.1 % riamh. Tá difríocht níos mó fós ann i gcás táirgí a bhfuil rátáil BBB acu. Bhí buaic-rátaí mainneachtana RMBSanna SAM ag 62 % agus 46 % (fophríomha agus príomha faoi seach) agus buaic-rátaí mainneachtana 0.2 % ann i dtáirgí de chuid an Aontais Eorpaigh. Cé go bhfuil tréithe éagsúla ag baint leis na margaí urrúsúcháin sna Stáit Aontaithe le hais mhargaí an Aontais Eorpaigh agus mhargaí náisiúnta aonair na mBallstát, agus nach ionann leibhéal na hilroinnte ná na héifeachtúlachta sna margaí éagsúla sin, is é ról na hurraíochta poiblí, i bpáirt ar aon nós, is cúis leis an téarnamh níos fearr orthu. Baineann beagnach 80 % de na hionstraimí urrúsúcháin sna Stáit Aontaithe leas as ráthaíochtaí poiblí ó Fhiontair atá Urraithe ag Rialtas SAM (e.g. Fannie Mae agus Freddy Mac). Baineann na bainc a bhíonn ag infheistiú sna táirgí sin dá réir leas as muirir chaipitil níos ísle freisin faoi chóras rialála SAM. Tá an togra seo bunaithe ar a bhfuil curtha i bhfeidhm san Aontas Eorpach chun dul i ngleic leis na rioscaí a bhaineann le hurrúsú casta, míshoiléir agus rioscúil. Is é an chéad chéim nádúrtha eile ná díriú ar idirdhealú níos fearr a dhéanamh agus urrúsú trédhearcach, simplí agus caighdeánaithe a fhorbairt chun margadh inbhuanaithe Aontais a chruthú don urrúsú, margadh a thacóidh le hinfheistíocht san Aontas Eorpach agus le bainistíocht stuama riosca. Dá bhrí sin, tá sé mar aidhm leis an togra reachtach seo an méid seo a leanas a dhéanamh: (1)margaí a atosú ar bhonn níos inbhuanaithe, ionas gur féidir urrúsú simplí, trédhearcach agus caighdeánaithe a úsáid le cistí a threorú go héifeachtach chuig an ngeilleagar; (2)a fhágáil gur féidir aistrithe riosca éifeachtúla agus éifeachtacha a dhéanamh chuig raon leathan infheisteoirí institiúideacha agus chuig bainc chomh maith; (3)a fhágáil go bhfeidhmíonn urrúsú mar shásra cistiúcháin do roinnt infheisteoirí níos fadtéarmaí agus do bhainc chomh maith; (4)infheisteoirí a chosaint agus riosca sistéamach a bhainistiú trí atarlú na samhlacha 'táirgí a thionscnamh lena ndáileadh' a sheachaint. I dtaca le margadh don urrúsú simplí, trédhearcach agus caighdeánaithe a chruthú, is é an chéad chéim a bheidh ann ná ionstraimí stuama atá bunaithe ar chritéir incháilitheachta shoiléire a shainaithint. Is é an dara céim ná an creat rialála a choigeartú chun gur féidir cur chuige atá níos íogaire ó thaobh riosca de a ghlacadh. Níl sé beartaithe in aon chor dul siar ar an méid a cuireadh i bhfeidhm san Aontas Eorpach cheana chun dul i ngleic leis na rioscaí a bhaineann le hurrúsú casta, míshoiléir agus rioscúil. Cabhróidh an togra seo, áfach, le táirgí simplí, trédhearcacha agus caighdeánaithe a idirdhealú ó chinn eile. Ba cheart don chreat seo muinín a thabhairt d'infheisteoirí agus ardchaighdeán a thabhairt don Aontas Eorpach, chun cuidiú le páirtithe an riosca a bhaineann le hurrúsú a mheasúnú (laistigh de tháirgí agus thar tháirgí). Mar sin féin, ní fhágann creat nua ón Aontas nach gá do na hinfheisteoirí dícheall cuí iomlán a dhéanamh. Agus ní dhéanann sé an riosca creidmheasa sna hiasachtaí urrúsaithe a rialú ach oiread – tá an raon iomlán deiseanna infheistíochta ag infheisteoirí atá in oiriúint dá sainroghanna maidir le rioscaí/duaiseanna. Tagraíonn an choincheap 'simplí, trédhearcach agus caighdeánaithe' (STC) don phróiseas faoina gcuirtear struchtúr ar an urrúsú, agus ní do cháilíocht chreidmheasa fholuiteach na sócmhainní lena mbaineann. Dá bhrí sin, ní chiallaíonn sé nach bhféadfaí urrúsuithe áirithe nach urrúsuithe STC iad, mar shampla cinn a mbeadh struchtúir orthu nach bhfuil chomh simplí céanna, ní chiallaíonn sé nach bhféadfaí iad a dhéanamh de neamhchosaintí foluiteacha a mbeadh gnéithe cáilíochta creidmheasa iomchuí acu. Sna conclúidí ar a cruinnithe an 25 agus an 26 Meitheamh 2015, shonraigh an Chomhairle Eorpach gur féidir le hurrúsuithe sásra éifeachtach a chur ar fáil chun riosca a aistriú ó institiúidí creidmheasa go hinstitiúidí neamhchreidmheasa, rud a mhéadaíonn cumas na gcéad institiúidí a luadh iasachtaí a thabhairt amach, agus chun maoiniú ó institiúidí neamhchreidmheasa a threorú freisin i dtreo caipiteal oibre na gcuideachtaí. D'iarr an Chomhairle Eorpach ar an gCoimisiún creat a mholadh le haghaidh urrúsú STC, ag tógáil ar an lear mór tionscnamh atá idir lámha ar an leibhéal Eorpach agus ar an leibhéal idirnáisiúnta, mar ábhar tosaíochta agus é sin a dhéanamh faoi dheireadh 2015 ar a dhéanaí. Sa Rún maidir le hAontas Mhargaí Caipitil an gheilleagair Eorpaigh a thug Parlaimint na hEorpa uaithi i mí Iúil 2015, luaigh sí gur ceart an deis a thapú chun urrúsú simplí, trédhearcach agus caighdeánaithe a fhorbairt, agus chuir sí fáilte roimh an tionscnamh chun margadh inbhuanaithe trédhearcach a bhunú trí chreat rialála ar leith a fhorbairt ina mbeadh sainmhíniú aonfhoirmeach ar an rud is urrúsú d'ardchaighdeán ann, chomh maith le modhanna éifeachtacha chun faireachán a dhéanamh ar riosca agus é a thomhas agus a bhainistiú. Déantar idirdhealú sa Rialachán seo atá beartaithe idir na forálacha is infheidhme maidir le hurrúsuithe STC agus na forálacha is infheidhme maidir le hurrúsuithe STC agus urrúsuithe neamhSTC.

Comhsheasmhacht le forálacha beartais atá sa réimse beartais cheana Faoi láthair, tá an creat don urrúsú san Aontas Eorpach socraithe ag líon mór gníomhartha éagsúla dlíthiúla de chuid an Aontais Eorpaigh. Ina measc siúd tá an Rialachán maidir le Ceanglais Chaipitil i gcás na mbanc, an Treoir Sócmhainneacht II i gcás árachóirí, agus an Treoir maidir le GCUI agus an Treoir maidir le bainisteoirí cistí infheistíochta malartacha (BCIM) le haghaidh bainisteoirí sócmhainní. Tá forálacha dlí, maidir le nochtadh faisnéise agus trédhearcacht go háirithe, leagtha síos freisin sa Rialachán maidir le Gníomhaireachtaí Rátála Creidmheasa (GRCIII) agus sa Treoir maidir le Réamheolairí. Tá gnéithe a bhaineann leis an gcaoi a gcaitear le hurrúsú ó thaobh stuamachta de i dtograí reachtacha ón gCoimisiún atá á gcaibidliú faoi láthair freisin (Athchóiriú Struchtúrach ar na Bainc agus Cistí na Margaí Airgid). Tá forálacha i roinnt gníomhartha tarmligthe freisin. Tá bearta déanta ag an Aontas Eorpach cheana féin chun láimhseáil rialála idirdhealaithe a chruthú in dhá ghníomh tarmligthe a chumhdaíonn na ceanglais stuamachta le haghaidh árachóirí (faoin Treoir Sócmhainneacht II), agus leachtacht na ninstitiúidí creidmheasa (leis an Rialachán maidir le Cóimheas an Chumhdaigh Leachtachta). Cabhraíonn an cur chuige seo chun idirdhealú níos fearr a dhéanamh idir táirgí atá simplí, trédhearcach agus caighdeánaithe agus cinn atá níos casta agus níos míshoiléire. Is féidir leis sin urrúsuithe áirithe a fhágáil níos mealltaí trí bhacainní roimh an bpróiseas urrúsúcháin a laghdú agus trí leachtacht agus doimhneacht an mhargaidh a fheabhsú. Mar sin féin, ní fhágann an tidirdhealú seo nach gá do na hinfheisteoirí dícheall cuí a dhéanamh. Ba réamhchéimeanna a bhí i nglacadh na ngníomhartha tarmligthe sin in 2014, agus anois is gá gníomhaíochtaí breise a dhéanamh chun iad a chomhlánú, ag tógáil ar raon na dtionscnamh ón Aontas agus na dtionscnamh idirnáisiúnta i dtreo chóineasú na gcaighdeán rialála. Tá méid suntasach den obair beartais déanta le déanaí ag roinnt údarás poiblí idirnáisiúnta agus Eorpach chun díriú ar an urrúsú. Tógann an togra seo ar na tionscnaimh sin. Ar an leibhéal domhanda, tá Coiste Basel um Maoirseacht ar Bhaincéireacht (CBMB) agus an Eagraíocht Idirnáisiúnta um Choimisiúin Urrús (IOSCO) i gcomhcheannas ar Thascfhórsa trasearnála maidir leis na bacainní roimh urrúsú. Is é an príomhchúram a bhí air critéir a fhorbairt chun ionstraimí urrúsúcháin simplí, trédhearcacha agus inchomparáide a shainaithint. D'eisigh an grúpa tacar de chritéir uilíocha an 23 Iúil 2015. I mí na Nollag 2014, d'fhoilsigh CBMB caighdeáin athbhreithnithe a bhaineann le láimhseáil caipitil na mbanc a dhéanann infheistíochtaí san urrúsú. Measfaidh an Coiste freisin sna míonna amach romhainn ar ceart na critéir atá á bhforbairt ag Tascfhórsa CBMB-IOSCO le haghaidh urrúsú simplí trédhearcach a chuimsiú sa chreat maidir le caipiteal urrúsúcháin, agus conas é sin a dhéanamh. Ar leibhéal an Aontais Eorpaigh, mar fhreagairt ar an téarnamh mall ar na margaí urrúsúcháin, bhí roinnt údarás poiblí ag féachaint isteach sa scéal. Mar shampla, sheol an Banc Ceannais Eorpach (BCE) agus Banc Shasana (BoE) comhairliúchán poiblí i mí na Bealtaine 2014 ar an gcás ar son margadh urrúsúcháin a fheidhmíonn níos fearr san Aontas Eorpach. Tar éis don Choimisiún iarraidh air i mí Eanáir 2014, chuir an tÚdarás Baincéireachta Eorpach (ÚBE) comhairle faoi bhráid an Choimisiúin an 7 Iúil 2015 maidir le creat le haghaidh urrúsú incháilithe. Moltar ann critéir chun idirbhearta urrúsúcháin simplí, caighdeánacha agus trédhearcacha a shainaithint, lena náirítear sraith shonrach eilimintí le haghaidh urrúsuithe gearrthéarmacha, páipéar tráchtála sócmhainnbhunaithe (ABCP). Mhol ÚBE cóir stuamachta atá níos íogaire ó thaobh riosca de le haghaidh ionstraimí urrúsúcháin fadtéarmacha, agus le haghaidh ABCP freisin, trí na muirir chaipitil atá beartaithe i gcreat urrúsúcháin Basel 2014 a choigeartú chun aitheantas a thabhairt don riosca a bhaineann le hurrúsú STC a bheith níos ísle ar bhonn coibhneasta, agus an caipiteal rialála a choinneáil laistigh de pheiriméadar formhuirir stuamachta ag an am céanna. Ar deireadh, d'fhéach Comhchoiste na nÚdarás Eorpach Maoirseachta ar chreat an Aontais mar atá ann faoi láthair i ndáil le ceanglais agus oibleagáidí nochta a bhaineann le dícheall cuí, tuairisciú maoirseachta agus coinneáil riosca. Scrúdaigh an Comhchoiste neamhréireachtaí a d'fhéadfadh a bheith ann sa chreat reatha freisin. Foilsíodh tuarascáil mhionsonraithe an 12 Bealtaine 2015. Comhsheasmhacht le beartais eile de chuid an Aontais Tacaíonn an Rialachán Urrúsúcháin beartaithe seo leis an bPlean Infheistíochta don Eoraip a chuir an Coimisiún chun cinn In 2014 agus tá sé mar aidhm leis dul i ngleic leis na príomhbhacainní roimh infheistíocht. Chuideodh an cur chuige nua seo le díriú ar an easpa maoinithe ar an bhfíorgheilleagar atá ann faoi láthair san Aontas Eorpach. Is cuid de phlean gníomhaíochta AMC é an tionscnamh seo a ghlac an Coimisiún Eorpach inniu. Tá AMC ar cheann de thosaíochtaí an Choimisiúin lena áirithiú go dtacaíonn an córas airgeadais le cruthú post agus fás agus go gcuidíonn sé leis na dúshláin dhéimeagrafacha atá roimh an Eoraip. Tá sé mar aidhm leis nasc níos fearr a dhéanamh idir coigiltí agus fás, agus níos mó roghanna agus torthaí níos fearr a sholáthar do lucht coigiltis agus d'infheisteoirí. Tá sé beartaithe leis níos mó roghanna maoinithe a chur ar fáil do ghnólachtaí ag céimeanna éagsúla a bhforbartha agus chun infheistíochtaí a dhíriú chuig an áit is fearr is féidir leas táirgiúil a bhaint astu, rud a chuirfeadh leis na deiseanna atá ag cuideachtaí agus tionscadail bonneagair na hEorpa. D'fhoilsigh an Coimisiún Páipéar Uaine maidir le hAMC a thógáil, ina ndearnadh comhairliúcháin ón 18 Feabhra go dtí an 13 Bealtaine 2015. Thacaigh an taiseolas ó fhormhór na bhfreagróirí leis na réimsí a aithníodh sa Pháipéar Uaine maidir le borradh a chur faoi mhargaí caipitil na hEorpa. Mhol na páirtithe leasmhara freisin creat Aontais a fhorbairt chun urrúsú simplí trédhearcach a chur chun cinn agus cuireadh tuairimí mionsonraithe chun tosaigh mar chuid de chomhairliúchán ar leithligh. I dteannta an Phlean Infheistíochta don Eoraip agus na dtionscnaimh rialála airgeadais, tá tionscnaimh glactha ag roinnt institiúidí agus comhlachtaí de chuid AE le margaí urrúsúcháin a atosú agus le muinín a mhéadú ó thaobh fheidhmiú an mhargaidh de. Tá an Coimisiún, i gcomhlachas leis an mBanc Eorpach Infheistíochta agus an Ciste Eorpach Infheistíochta, ag obair chun cuidiú le maoiniú FBManna, mar shampla faoi chlár COSME agus faoi chomhthionscnaimh de chuid an Choimisiúin agus BEI trí uirlisí urrúsúcháin a úsáid. Sa dara leath den bhliain 2014, sheol BCE Clár um Urrúis ShócmhainnBhunaithe a Cheannach, clár a bhfuil sé mar aidhm leis atreisiú a dheanamh ar tharchur an bheartais airgeadaíochta. In éineacht leis na bearta airgeadaíochta eile, (Oibríochtaí Athmhaoinithe Spriocdhírithe Níos Fadtéarmaí, an Clár um Bannaí faoi Chumhdach a Cheannach), tá sé mar aidhm le Clár Ceannaigh na hEarnála Poiblí soláthar creidmheasa a éascú i ngeilleagar limistéar an euro. Tá na hurrúis de bhun sócmhainní sin is féidir le BCE a cheannach leagtha ama i sonraí oibríochtúla an chláir, a glacadh an 2 Deireadh Fómhair 2014. Den chuid is mó tá na critéir bunaithe ar an gcreat comhthaobhachta atá ag BCE faoi láthair maidir le hoibríochtaí athmhaoinithe. Tá siad ag teacht, tríd is tríd, leis na critéir reatha atá ag gníomhartha tarmligthe an Choimisiúin, agus leis an togra seo. 2.BUNÚS DLÍ, COIMHDEACHT AGUS COMHRÉIREACHT Bunús dlí Tá an togra seo bunaithe ar Airteagal 114 den Chonradh ar Fheidhmiú an Aontais Eorpaigh (CFAE), Airteagal atá ina bhunús dlí do bhearta maidir le comhfhogasú na bhforálacha atá leagtha síos de réir dlí, le rialachán nó le gníomhaíocht riaracháin sna Ballstáit, arb é is cuspóir dóibh bunú agus feidhmiú an mhargaidh inmheánaigh. D'úsáid reachtóir an Aontais an bunús dlí seo freisin chun an Rialachán maidir le Ceanglais Chaipitil (RCC) (Rialachán (AE) Uimh. 575/2013), an Rialachán maidir le Gníomhaireachtaí Rátála Creidmheasa (GRCIII) (Rialachán (AE) Uimh. 1060/2009), agus Rialachán (AE) Uimh. 648/2012 (maidir le díorthaigh thar an gcuntar, contrapháirtithe lárnacha agus stórtha trádála) a ghlacadh. Áirítear nó leasaítear forálacha na Rialachán sin sa togra seo. Leasaítear leis an togra seo freisin forálacha áirithe den Treoir Sócmhainneacht II agus aisghairtear forálacha den Treoir maidir le GCUI agus den Treoir maidir le BCIM. Tá na Treoracha sin bunaithe ar Airteagal 53 agus Airteagal 62 den Chonradh. Murab ionann agus an togra seo,ní hé Airteagal 114 den Chonradh bunús fhorálacha na dtreoracha sin, ach dá mba rud é gur glacadh na forálacha i gceist ar leithligh ó na Treoracha, ba é Airteagal 114 CFAE a bheadh mar bhunús dlí leo. Is é bunú agus feidhmiú an mhargaidh inmheánaigh atá mar phríomhchuspóir leo, go háirithe trí chothrom iomaíochta sa mhargadh inmheánach a áirithiú d'infheisteoirí agus do lucht eisiúna a bhíonn ag plé le hurrúsú.

Coimhdeacht (maidir le hinniúlacht neamheisiach) Is é cuspóir an togra seo margadh urrúsúcháin inbhuanaithe a atosú a chuirfeadh feabhas ar mhaoiniú gheilleagar an Aontais Eorpaigh, agus a áiritheoidh cobhsaíocht airgeadais agus cosaint infheisteoirí ag an am céanna. Chun é sin a dhéanamh tá sé mar aidhm leis an togra ardán rialála a sholáthar a mbeidh muinín ag infheisteoirí ann, comhsheasmhacht agus caighdeánú níos fearr a bhaint amach sa mhargadh agus creat rialála atá níos íogaire ó thaobh riosca de a chur i bhfeidhm (trí leasú a dhéanamh ar an RCC agus ar an ngníomh tarmligthe Sócmhainneacht II). Is cuid de mhargaí airgeadais an Aontais iad táirgí urrúsaithe atá oscailte agus comhtháite. Nascann an turrúsú institiúidí airgeadais ó Bhallstáit éagsúla agus ó Stáit nach Ballstáit iad: is minic a thionscnaíonn bainc na hiasachtaí atá urrúsaithe, agus is iad institiúidí airgeadais amhail árachóirí agus cistí infheistíochta a infheistíonn sna táirgí seo agus déanann siad amhlaidh thar theorainneacha Eorpacha, agus go domhanda freisin. Dá bhrí sin is margadh idirnáisiúnta é an margadh urrúsúcháin. Ní féidir leis na Ballstáit iad féin gníomhaíochtaí a dhéanamh ar leor iad chun na margaí urrúsúcháin a atosú. Tá an tAontas Eorpach ag moladh go mbeadh caighdeáin ann ar leibhéal idirnáisiúnta le hurrúsú simplí, trédhearcach agus caighdeánaithe (STC) a shainaithint. Cabhróidh caighdeáin den sórt sin le hinfheisteoirí catagóirí urrúsuithe a shainaithint ar féidir anailís níos éasca agus níos trédhearcaí a dhéanamh ar na rioscaí foluiteacha a bhaineann leo. Dá ndéanfadh na Ballstáit féin na caighdeáin idirnáisiúnta sin a chur chun feidhme, d'fheadfadh cineálacha éagsúla cur chuige a bheith ann, rud a chruthódh constaic de facto d'infheisteoirí trasteorann agus a bhainfeadh an bonn de mhuinín na ninfheisteoirí as an gcaighdeán STC. Ina theannta sin fágann creat stuamachta maidir le hurrúsú STC atá níos íogaire ó thaobh riosca de gur gá don Aontas urrúsú STC a shainmhíniú go soiléir, mar sa chás nach ndéanfar amhlaidh d'fhéadfadh an láimhseáil rialála níos íogaire ó thaobh riosca de do bhainc agus comhlachtaí árachais bheith ar fáil i gcás urrúsuithe de chineálacha éagsúla sna Ballstáit éagsúla. Bheadh deis iomaíochta mhíchothrom agus arbatráiste rialála mar thoradh air sin. Maidir leis an easpa comhsheasmhachta agus caighdeánaithe tá roinnt eilimintí maidir le hurrúsú atá comhchuibhithe cheana ag dlí an Aontais Eorpaigh, go háirithe sainmhínithe, rialacha maidir le nochtadh, dícheall cuí, coinneáil riosca agus cóir stuamachta d'eintitis rialáilte a infheistíonn sna táirgí sin urrúsúcháin. Leagadh amach na forálacha sin faoi chuimsiú gníomhartha dlíthiúla éagsúla (Rialachán maidir le Ceanglais Chaipitil (RCC), Sócmhainneacht II, Treoir maidir le gnóthas le haghaidh comhinfheistíochta in urrúis inaistrithe (GCUI), an Rialachán maidir le Gníomhaireachtaí Rátála Creidmheasa (GRC), agus an Treoir maidir le Bainisteoirí Cistí Infheistíochta Malartacha (BCIM)) rud a fhágann go bhfuil neamhréireachtaí áirithe sna ceanglais a bhfuil feidhm acu maidir le hinfheisteoirí éagsúla. Ní féidir cur le comhsheasmhacht ná caighdeánú na bhforálacha sin ach ar leibhéal an Aontais. Tugann an ghníomhaíocht teachtaireacht shoiléir chomhsheasmhach amach ar fud an Aontais gur éirigh go maith le hurrúsuithe áirithe fiú le linn na géarchéime airgeadais, gur féidir leo a bheith ina ninfheistíochtaí úsáideacha ag cineálacha éagsúla infheisteoirí gairmiúla agus sna cásanna sin gur cheart bacainní rialála (easpa córa stuamachta iomchuí, cóir neamhleanúnach thar earnálacha airgeadais) a bhaint. Ní féidir cóir níos íogaire ó thaobh riosca de a chruthú le haghaidh urrúsuithe le gníomhaíochtaí ar an leibhéal náisiúnta amháin, toisc go bhfuil an chóir stuamachta leagtha síos i ndlí an Aontais cheana féin, agus ní féidir a áirithiú ar an leibhéal sin ach an oiread go mbeidh comhsheasmhacht agus caighdeánú ar na forálacha sin atá cumhdaithe ag gníomhartha éagsúla dlíthiúla an Aontais faoi láthair, amhail iad sin a bhaineann le nochtadh, dícheall cuí agus coinneáil riosca. Comhréireacht Is iad na roghanna beartais a roghnaíodh ná critéir a thabhairt isteach maidir le hurrúsú STC a bheidh infheidhme maidir le hurrúsú fadtéarmach agus gearrthéarmach (ABCP san áireamh). Is ar na tionscnóirí agus na hurraitheoirí atá an phríomhfhreagracht as a áirithiú go gcomhlíontar na critéir sin, agus ba cheart dóibh a áirithiú go gcomhlíonann urrúsú STC na critéir STC ar tugadh fógra d'ÚEUM ina leith. Ba cheart do na hinfheisteoirí dícheall cuí a dhéanamh mar is ceart sula ndéantar infheistiú in urrúsuithe STC, agus iontaoibh iomchuí a chur san fhógra STC agus san fhaisnéis arna nochtadh ag an tionscnóir, an turraitheoir agus an tEintiteas Sainchuspóireach Urrúsúcháin (SSPE). Tá formhaoirseacht, comhordú maoirseachta trasteorann agus sásra um smachtbhannaí ann chun treisiú leis an gcur chuige. Cuirfear rialacha maidir le trédhearcacht, dícheall cuí agus coinneáil riosca ar fáil faoi chreat an Aontais. Ag an am céanna, ní bheidh iallach ar rannpháirtithe sa mhargadh urrúsúcháin STC a eisiúint ná infheistiú iontu: is féidir le tionscnóirí fós urrúsuithe nach urrúsuithe STC iad nó urrúsuithe atá níos simplí, níos trédhearcaí nó níos caighdeánaithe ná mar a cheanglaítear faoi na critéir STC a chruthú. Agus na critéir STC á ndréachtú, rinneadh iarracht iad a ailíniú leis na critéir atá ann cheana féin sna gníomhartha tarmligthe maidir le Cóimheas Cumhdaigh Leachtachta (CCL) agus Sócmhainneacht II agus le critéir CBMB/IOSCO agus ÚBE. Maidir leis na ceanglais STC a chomhlíonadh, ceaptar gurb é an dóigh is fearr leis sin a dhéanamh ná an fhreagracht a bheith ar na tionscnóirí agus na hinfheisteoirí go fóill, trí bhíthin formhaoirseachta. Is féidir leis an dara dream sin a luadh, faireachán a dhéanamh ar fhorbairtí sa mhargadh agus a sheiceáil go gcomhlíonann idirbheart gach ceanglas STC agus smachtbhannaí a fhorchur, más gá. Ar lámh amháin, léirigh an ghéarchéim airgeadais go mbíodh infheisteoirí ag brath an iomarca ar thríú páirtithe, amhail gníomhaireachtaí rátála creidmheasa, san am atá thart. Rinneadh lagú ar dhícheall cuí na ninfheisteoirí i ngeall ar an ar an iontaoibh iomarcach sin a cuireadh sna tríú páirtithe. Tharla sin i bpáirt i ngeall ar thagairtí rialála do thríú páirtithe ('cruashreangú') freisin, tagairtí ar cheart a sheachaint dá bhrí sin. Sa togra seo, cé gur féidir le tríú páirtithe ról tábhachtach a bheith acu ar bhonn deonach, beidh an fhreagracht as dícheall cuí ar thionscnóirí agus ar infheisteoirí fós. Ar an lámh eile, dá mbeadh rannpháirtíocht rialála ex ante ag na maoirseoirí ag sonrú go gcomhlíonann urrús na ceanglais STC, chuirfí an fhreagracht ar na húdaráis phoiblí ansin agus bheadh riosca ó thaobh guais mhorálta de ann dá bharr, de bhrí gur cheart an fhreagracht a bheith ar thionscnóirí, urraitheoirí agus SSPEanna. Ar deireadh, nuair ab iomchuí, dréachtaíodh creat urrúsúcháin an Aontais le bheith ag teacht leis na sainmhínithe agus forálacha atá ann cheana féin faoi dhlí an Aontais maidir le nochtadh, dícheall cuí agus coinneáil riosca. Sa dóigh sin áirithítear go mbeidh an margadh in ann leanúint de bheith ag feidhmiú ar bhonn an chreata dlí atá ann faoi láthair áit nach bhfuil leasú déanta ar an gcreat sin, sa chaoi nach ndéanfar costais a mhéadú gan ghá ná suaitheadh rialála a chruthú. Áirithítear freisin go ndéanfar infheisteoirí a chosaint agus go mbeidh cobhsaíocht airgeadais ann, agus rannchuideoidh sé a mhéad is féidir le geilleagar an Aontais a mhaoiniú. Rinneadh athruithe nuair ba ghá ar mhaithe le creat comhchuibhithe Aontais a chruthú. Ní féidir gach próiseas agus gach cleachtas sna margaí urrúsúcháin a chaighdeánú trí chomhchuibhiú a dhéanamh ar an gcreat dlí atá ann cheana ar leibhéal an Aontais. Ar an gcúis sin, iarrtar sa togra seo ar rannpháirtithe sa mhargadh a bheith ag obair ar chaighdeánú breise ar chleachtais margaidh. Mar shampla, tugadh le fios sa chomhairliúchán poiblí go bhfuil dealramh ar chaighdeánú breise ar dhoiciméadú na nurrúsuithe a dhéanfadh na rannpháirtithe sa mhargadh iad féin, mar a dhéanann an Cumann Urrúsúcháin Ísiltíreach, mar shampla. D'fhéadfaí an cur chuige seo a leathnú go Ballstáit agus aicmí sócmhainne eile d'fhonn caighdeánú breise a dhéanamh ar chleachtais urrúsúcháin agus costais a laghdú ar gach rannpháirtí sa mhargadh dá bharr, chomh maith le hinfheistiú in urrúsuithe a éascú. Iarrann an Coimisiún ar rannpháirtithe sa mhargadh agus ar a gcomhlachais ghairmiúla tosú ar an obair ar chaighdeánú breise agus déanfaidh sé faireachán agus tabharfaidh sé cúnamh nuair is gá. Déantar plé breise ar chomhréireacht sa mheasúnú tionchair, go háirithe i gcuid 4.4 de. An rogha ionstraime Tá sé mar aidhm leis an togra seo margadh inbhuanaithe don urrúsú STC a chruthú. Chuige sin, sonraítear sa togra na critéir atá le comhlíonadh ag urrúsuithe agus cuirtear an creat maoirseachta is gá ar fáil, agus tugtar le chéile na forálacha atá ann cheana féin faoi dhlí an Aontais maidir le hurrúsú a bhaineann le coinneáil riosca, nochtadh agus dícheall cuí. Ba cheart go mbeadh na critéir STC aonfhoirmeach ar fud an Aontais. Tá critéir inchomparáide a bhfuil raon feidhme níos teoranta acu i bhfeidhm faoi láthair in dhá rialachán tarmligthe atá glactha ag an gCoimisiún (na gníomhartha tarmligthe CCL agus Sócmhainneacht II). Chomh maith leis sin, tá na rialacha suntasacha maidir le nochtadh, coinneáil riosca agus dícheall cuí leagtha síos i roinnt rialachán éagsúil de chuid an Aontais (RCC, gníomh tarmligthe Sócmhainneacht II, Rialachán tarmligthe GRC agus Rialachán tarmligthe BCIM). Cuireann Airteagal 114 (1) CFAE bunús dlí ar fáil le haghaidh Rialacháin lena gcruthaítear forálacha aonfhoirmeacha atá dírithe ar fheidhmiú an mhargaidh inmheánaigh a fheabhsú. Beidh na critéir maidir le hurrúsú STC agus an comhchuibhiú ar na forálacha atá ann cheana féin maidir le coinneáil riosca, nochtadh agus dícheall cuí faoi dhlí an Aontais mar fhothaca le feidhmiú ceart sábháilte an mhargaidh inmheánaigh. Ní bheadh na torthaí céanna ag treoir, toisc go bhféadfadh sé go nglacfaí bearta éagsúla ar an leibhéal náisiúnta agus treoir á cur chun feidhme, agus d'fhéadfadh saobhadh iomaíochta agus arbatráiste rialála a bheith mar thoradh leis sin. Lena chois sin, formhór na bhforálacha ón Aontas atá i bhfeidhm cheana féin sa réimse seo, is i bhfoirm Rialacháin a glacadh iad. Chun an creat dlí seo a chruthú, is gá roinnt ionstraimí dlíthiúla a ghlacadh. Ar an gcéad dul síos, ní mór Rialachán maidir le hUrrúsú a ghlacadh lena gcruthaítear sainmhínithe agus rialacha aonfhoirmeacha thar réimsí airgeadais, lena ndéantar rialacha maidir le coinneáil riosca, dícheall cuí agus nochtadh a chomhchuibhiú. Sa rialachán céanna sonraítear na critéir maidir le hurrúsú STC le haghaidh gach earnáil airgeadais, aicmí incháilithe sócmhainne agus struchtúr idirbhirt, chomh maith leis na rannpháirtithe ábhartha sa mhargadh thar earnálacha. Ba cheart forálacha sa reachtaíocht earnálach nach mbeidh gá leo níos mó a aisghairm leis an rialachán seo freisin. Ar an dara dul síos, moltar gníomhartha dlí a ghlacadh freisin ar son cóir stuamachta ar urrús atá níos íogaire ó thaobh riosca de le haghaidh institiúidí creidmheasa. Tá an creat stuamachta reatha leagtha síos in RCC i gcás institiúidí creidmheasa agus sa ghníomh tarmligthe Sócmhainneacht II i gcás árachóirí. Ba cheart togra a ghlacadh lena leasaítear RCC dá bhrí sin, agus ba cheart an gníomh tarmligthe Sócmhainneacht II a leasú freisin a luaithe is a ghlacfar an creat dlí le haghaidh urrúsúcháin. Ó thaobh amchlár do ghlacadh na nionstraimí lena mbaineann, is aon phacáiste idirnasctha amháin atá sna gníomhartha éagsúla dlí, toisc go mbeidh cóir stuamachta shaincheaptha ar leith ann i gcomhair urrúsú STC. Dá bhrí sin, tá sé tábhachtach go gcuirfeadh an Coimisiún pacáiste cuimsitheach ar fáil ina mbeidh na heilimintí ábhartha go léir. Chun a áirithiú go mbeidh an creat rialála árachais i gcomhair urrúsú ag teacht lena bhfuil sa Rialachán seo, is gá roinnt leasuithe a dhéanamh ar Rialachán Tarmligthe (AE) Uimh. 2015/35 ón gCoimisiún (gníomh tarmligthe Sócmhainneacht II). Ar an gcéad dul síos, ba ghá na sainmhínithe atá ann maidir le hurrúsú a ailíniú leo sin atá sa togra reatha seo. Ar an dara dul síos, toisc go bhfuil na ceanglais maidir le coinneáil riosca agus dícheall cuí infheidhmithe go díreach sa togra seo le haghaidh Rialacháin, is féidir na ceanglais chosúla ón Rialachán Tarmligthe Sócmhainneacht II a aisghairm tar éis theacht i bhfeidhm an togra seo. Ar deireadh, i bhfianaise na tacaíochta leathan sa chomhairliúchán poiblí ar an bPáipéar Uaine maidir le hAMC gur cheart go mbainfeadh tráinsí neamhshinsearacha den urrúsú STC leas as muirear caipitil leasaithe faoi Shócmhainneacht II, agus go mbeadh feabhas ann ó thaobh íogaireacht riosca de, déanfaidh an Coimisiún calabrú nua a fhorbairt. Leanfadh an mhodheolaíocht sin cur chuige na trédhearcachta bunaithe ar an muirear caipiteal do na neamhchosaintí foluiteacha, arna méadú faoi fhachtóir neamhneodrachta chun riosca samhla an urrúsaithe a chur san áireamh. Bheadh muirir chaipitil na neamhchosaintí foluiteacha bunaithe ar an gcalabrú reatha atá i ngníomh tarmligthe (AE) Uimh. 2015/35 ón gCoimisiún agus bheadh an fachtóir neamhneodrachta ailínithe leis na meánfhachtóirí atá ar fáil sa chomhairle a thug ÚBE an 7 Iúil 2015. Bheadh laghdú mór ann ar an muirear caipitil le haghaidh tráinsí neamhshinsearacha den urrúsú STC mar thoradh ar an modheolaíocht sin. Déanfar feabhsuithe teicniúla freisin ar an modheolaíocht faoina ndéantar calabrú a ríomh i gcomhair na dtráinsí sinsearacha. Beidh na hathruithe sin ar an gcalabrú i bhfoirm leasú ar ghníomh tarmligthe (AE) Uimh. 2015/35 ón gCoimisiún.

Tá sé de chumhacht ag an gCoimisiún cheana féin na hathruithe sin ar Rialachán Tarmligthe Sócmhainneacht II a ghlacadh ag an bpointe seo. Mar gheall go mbeidh gá tagairt a dhéanamh don togra seo sna calabruithe nua agus do na ceanglais STC go háirithe, ní féidir na hathruithe is gá a ghlacadh ach tar éis ghlacadh an togra seo. Tá sé beartaithe ag an gCoimisiún a áirithiú go mbeidh na calabruithe nua sna hearnálacha árachais agus baincéireachta i bhfeidhm amhail ón dáta céanna. Ar deireadh, leanfaidh togra eile an togra reatha seo níos déanaí chun leasú a dhéanamh ar ghníomh tarmligthe CCL sa dóigh is go mbeidh sé ag teacht leis an Rialachán seo. Déanfar leasú go sonrach ar na critéir incháilitheachta le haghaidh urrúsuithe mar shócmhainní Leibhéal 2B in Airteagal 13 den ghníomh tarmligthe sin sa chaoi is go mbeidh sé ag teacht leis na critéir ghinearálta i gcomhair urrúsuithe STC mar a leagtar síos sa Rialachán seo iad. Níl sé beartaithe leasuithe a dhéanamh ar na gníomhartha tarmligthe sin ag an tráth seo. Tá siad faoi réir nós imeachta eile agus braitheann siad ar an toradh a bheidh ar na caibidlíochtaí reachtacha ar an bpacáiste seo. 3.TORTHAÍ NA gCOMHAIRLIÚCHÁN LEIS NA PÁIRTITHE LEASMHARA AGUS NA MEASÚNUITHE TIONCHAIR Comhairliúcháin leis na geallsealbhóirí Idir an 18 Feabhra agus an 13 Bealtaine 2015, chuathas i gcomhairle leis an bpobal i dtaobh creat féideartha de chuid an Aontais Eorpaigh a cheapadh don urrúsú simplí trédhearcach caighdeánaithe. 120 freagra a fuarthas. Ar an iomlán, ba léir ón gcomhairliúchán sin gur do chreat trasEorpach don urrúsú simplí trédhearcach caighdeánaithe a bhí tús áite le tabhairt (féach achoimre na bhfreagraí in Iarscríbhinn 10 sna Measúnuithe Tionchair dá dtagraítear thíos). Bhí na freagróirí ar aon fhocal, den chuid is mó, nár mhiste a aithint gur fearr i bhfad a d'fheidhmigh urrúsuithe an Aontais Eorpaigh le linn na géarchéime ná urrúsuithe Stáit Aontaithe Mheiriceá agus gur ghá an creat Rialacháin mar atá a mhodhnú. Ba chuidiú le téarnamh inmharthana mhargadh urrúsaithe na hEorpa a leithéid a dhéanamh; chuirfí sruth breise maoinithe ar fáil do gheilleagar an Aontais, rud a áiritheodh an chobhsaíocht airgeadais. Cuireadh ionchur na ngeallsealbhóirí san áireamh. Thug rannpháirtithe áirithe de chuid an mhargaidh le fios gurbh fhearr leo féin go mbunófaí comhlachtaí príobháideacha a d'fheidhmeodh mar 'áiritheoirí' nó 'comhlachtaí rialúcháin' d'urrúsuithe STC. Mhaígh siad dá mb'éigean dul i muinín páirtithe seachtracha gur chuidiú sin san iarracht deireadh a chur leis an stiogma a bhaineann faoi láthair leis an urrúsú agus gur chuidiú é freisin san iarracht iontaoibh na ninfheisteoirí as urrúsuithe simplí trédhearcacha caighdeánaithe a fhorbairt. Sa chás go mbeidís rannpháirteach, d'fhéadfadh an tríú páirtí a bhfuil saineolas acu ar an leas a bhaineann leis an urrúsú simplí trédhearcach caighdeánaithe mar tháscaire ar cé acu an gcomhlíonann nó nach gcomhlíonann urrúsú ar leith ceanglais STC, d'fhéadfaidís bheith ina gcúnamh ag infheisteoirí agus ag tionscnóirí agus iad ag teacht ar bharúil. Ach is den riachtanas, faoi mar a léirigh bunáite na núdarás maoirseoireachta sa chomhairliúchán poiblí, gurb iad na hinfheisteoirí féin a dhéanfadh a measúnú féin fós, ós iadsan, ar deireadh, atá freagrach as cibé cinneadh infheistíochta a dhéanfaidh siad. Creideann an Coimisiún é féin gur leor de dhreasacht an chóir stuamachta i gcúrsaí baincéireachta agus árachais ag infheisteoirí chun infheistiú a dhéanamh in urrúsuithe simplí trédhearcacha caighdeánaithe. Saineolas a bhailiú agus a úsáid Tá léargas nach beag faighte ag an gCoimisiún, de thoradh na rannpháirtíochta a bhí aige sa phlé agus sa mhalartú tuairimí ba bhun le comhthascfhórsa BCBSIOSCO ar mhargaí an urrúsaithe, agus de thoradh na páirtíochta a bhí aige san obair a rinne CBMB ar athbhreithniú na láimhseála caipitil. Chuir an Coimisiún suim freisin san obair a rinne Comhchoiste na nÚdarás Maoirseachta Eorpach (ÚMEanna) i dtaca le gnéithe lárnacha den urrúsú, agus sa mhéid a rinne baill eile den Chomhchoiste (ÚBE, ÚEUM, ÚEÁPC) as a stuaim féin. Le linn na bliana 2014, chuaigh BCE-BoE, CBMB-IOSCO agus ÚBE faoi seach i gcomhairle leis an bpobal ionas gur bailíodh faisnéis thábhachtach faoi thuairim na ngeallsealbhóirí ar mhargaí an urrúsaithe. Mar bhreis ar an méid sin thuas a chuaigh an Coimisiún féin i gcomhairle leis an bpobal ar thóir tuilleadh faisnéise faoi na príomh-shaincheisteanna a bhaineann le hábhar. Bhuail an Coimisiún le húdaráis phoiblí, le bainc ceannais, le hionadaithe ón earnáil phríobháideach agus ón gCAI. Ar an iomlán, dhearbhaigh na comhairliúcháin idirnáisiúnta sin a ndúradh le linn chomhairliúchán an Choimisiúin féin; tá aiseolas breise iontu i dtaobh na mbuntáistí a bhaineann le cuid de na roghanna beartais atá á moladh agus a fheabhas atá siad i gcomparáid le chéile. Measúnú tionchair Chun an togra seo a réiteach, ullmhaíodh Measúnú Tionchair a pléadh ansin le Grúpa Stiúrtha Idirsheirbhíse. Cuireadh an Tuarascáil ar an Measúnú Tionchair faoi bhráid an Bhoird um Ghrinnscrúdú Rialála an 17 Meitheamh 2015. An 15 Iúil 2015 a tháinig an bord le chéile. Tuairim dhearfach a thug an bord uaidh. D'iarr sé go ndéanfaí athruithe agus breis ionchuir sna réimsí seo a leanas: staid reatha mhargadh an urrúsaithe sna Ballstáit éagsúla agus an tionchar ba dhóichí a bheadh ag an tionscnamh ar an leibhéal seo; tuairisc ar an nasc atá idir na fadhbanna a sainaithníodh agus cuspóirí an tionscnaimh mar aon leis na spriocanna sin dá chuid ar féidir, go réalaíoch, iad a bhaint amach; forléargas ar dhá thaobh na ceiste (idir dhearfach agus dhiúltach) mar anailís ar thionchar na roghanna atá ann. Dírítear ar na saincheisteanna sin sa leagan deiridh, a bhfuil fáil air ar shuíomh gréasáin an Choimisiúin.Oiriúnacht rialála agus simpliú Déanfaidh an beartas seo simpliú agus comhchuibhiú ar na forálacha dlí sin atá i bhfeidhm cheana maidir le hurrúsuithe. Is doiligh meastacháin iontaofa a sholáthar faoin gcobhsaíocht bhreise a d'eascródh as aon mhéadú dá dtiocfadh ar mhargaí an urrúsaithe ó tharla nach mór raidhse leathan cúinsí a thabhairt san áireamh mar atá, dálaí maicreacnamaíocha agus beartas airgeadais, éileamh comhiomlánaithe ar chreidmheas, nó athruithe ar bhealaí cistithe malartacha. Ní éadóigh, le himeacht ama, nach dtiocfaidh athrú ar na nithe úd, rud a mbeidh tionchar aige ar an toradh deiridh. Mar shampla, dá bhfillfeadh margadh an urrúsaithe ar na meánleibhéil eisiúna a bhí i réim sular tharla an ghéarchéim agus dá mbainfeadh institiúidí creidmheasa leas as nua-eisiúint chun creidmheas nua a sholáthar, bheifí in ann idir €100150bn creidmheasa a thairisicint don earnáil phríobháideach. B'ionann sin agus méadú 1.6 % ar an gcreidmheas a bheadh ar fáil do ghnólachtaí agus do theaghlaigh san Aontas. Ní fheileann na hionstraimí airgeadais sin d'infheisteoirí miondíola de dheasca leibhéal na rioscaí agus na castachta is dual dá leithéid d'ionstraimí. Ba chóir go mbeadh cúpla deaéifeacht ar mhaoiniú do FBManna ag na roghanna beartais atá sa togra seo (féach Iarscríbhinn 6 sa tuairisc ar Mheasúnú Tionchair). Ar an gcéad dul síos, ba chóir go mbeadh sé ina chabhair mhaoinithe ag FBManna agus iad ag tarraingt ar dhá bhealach shonracha: iasachtaí do FBManna, trí urrúis shócmhainnbhunaithe le haghaidh FBManna, agus iasachtaí gearrthréimhseacha trí chainéil shimplí thrédhearcacha ABCP. Ina theannta sin, ba cheart go mbeadh ag na bainc, de bharr an tionscnaimh sin, uirlis a cheadóidh dóibh riosca a ghlanadh dá gcuid clár comhordaithe. D'fhágfadh sin gur cheart do na bainc tuilleadh caipitil a chur ar fáil agus a thairiscint mar chreidmheas nua do FBManna. Ar deireadh, ach aon chreat comhsheasmhach trasEorpach urrúsúcháin a thabhairt isteach agus an margadh a spreagadh le bheith páirteach ina thuilleadh caighdeánaithe, ba chóir go dtiocfadh laghdú ar na costais oibríochtúla a bhaineann le hurrúsuithe. Ó tharla gur airde ná an meán na costais a bhaineann le hurrúsú iasachtaí FBManna, ba cheart go mbeadh tionchar thar a bheith tairbheach ag an laghdú thuas ar chostas an chreidmheasa a thugtar do FBManna. Cearta bunúsacha I dtaca lena bhfuil ábhartha dá bhfuil á bheartú anseo, ní thagann i gceist i ndáiríre ach cosaint sonraí pearsanta (Airteagal 8), an tsaoirse chun gnó a dhéanamh (Airt. 16) agus cosaint tomhaltóirí (Airt. 38) i gCairt um Chearta Bunúsacha an Aontais Eorpaigh. Ceadaítear teorainneacha a leagan ar na cearta agus na saoirsí seo faoi Airteagal 52 sa Chairt. I dtaca leis an togra seo de, is é cuspóir an leasa ghinearálta is bun le teorainneacha áirithe a leagan ar chearta bunúsacha agus é de chuspóir ag an gcéad chuspóir sin sláine an mhargaidh agus an chobhsaíocht airgeadais a áirithiú. Tharlódh go gcuirfí as don tsaoirse gnó a dhéanamh ar an ábhar nach mór cloí le riachtanais áirithe a bhaineann le coinneáil riosca agus dícheall cuí d'fhonn ailíniú leasa i slabhra na hinfheistíochta a áirithiú, agus chun a áirithiú go niompróidh infheisteoirí féideartha iad féin ar bhealach stuama. I dtaca le cosaint sonraí pearsanta de, tharlódh nár mhór faisnéis áirithe faoi mhéid na hiasachta a nochtadh d'fhonn a áirithiú go mbeadh ar chumas infheisteoirí a ngnó a dhéanamh le dícheall cuí. Ach féach go bhfuil na forálacha seo i bhfeidhm cheana i ndlí an Aontais. Níor cheart go gcuirfeadh an togra seo as do thomhaltóirí ó tharla nach dírithe orthu siúd a bhíonn urrúsuithe. Mar sin féin, i dtaca le gach cineál infheisteora STC, d'éascódh an turrúsú anailís ní b'fhearr ar na rioscaí ábhartha, rud a chuideodh le cosaint an infheisteora. 4.IMPLEACHTAÍ BUISÉADACHA Is beag iarmhairt a d'fhágfadh an togra reachtach seo ar bhuiséad an Aontais. Tiocfaidh as go ndéanfar tuilleadh forbartha ar bheartais laistigh den Choimisiún agus sna trí ÚEManna. Ina theannta sin, sannfar cúraimí comhordúcháin ar leith do na hÚEManna d'fhonn a áirithiú go ndéanfar an creat STC a chur i bhfeidhm go comhsheasmhach ar fud an Aontais Eorpaigh. Féach an bhileog airgeadais a ghabhann mar Iarscríbhinn leis an doiciméid seo. 5.EILIMINTÍ EILE •Pleananna cur chun feidhme agus socruithe faireacháin, measúnaithe agus tuairiscithe

Ó tharla gur Rialachán a bunaíodh cuid mhaith ar reachtaíocht Eorpach atá i bhfeidhm cheana atá i gceist leis an ionstraim atá á beartú, ní gá plean cur chun feidhme a réiteach. Cuimsítear sa Rialachán faireachán agus measúnú a dhéanfaidh na hÚEManna agus an Coimisiún féin. I dtosach báire, ba cheart d'ÚBE, i ndlúthchomhar le hÚEUM agus ÚEÁPC, tuairisc a fhoilsiú ar chur chun feidhme na gceanglas STC, ar na bearta atá déanta ag maoirseoirí, ar na rioscaí ábhartha agus na leochaileachtaí úra a d'eascair as an gcur chun feidhme (más ann dóibh), agus ar deireadh ar thionscnaimh de chuid rannpháirtithe sa mhargadh leis an gcaighdeánú laistigh de mhargadh urrúsúcháin an Aontais Eorpaigh a chothú. Ina theannta sin, trí bliana tar éis theacht i bhfeidhm don Rialachán seo, ag obair di i ndlúthchomhar leis an dá ÚEM eile, déanfaidh ÚBE tuairisc a fhoilsiú ar fheidhmiú na gceanglas trédhearcachta agus ar leibhéal na trédhearcachta laistigh de mhargadh urrúsúcháin an Aontais Eorpaigh. Ar an dara dul síos, ceithre bliana tar éis theacht i bhfeidhm don Rialachán seo, déanfaidh an Coimisiún athbhreithniú agus tuarascáil ar fheidhmiú an Rialacháin a chur faoi bhráid Pharlaimint na hEorpa agus na Comhairle maille le togra reachtach, más iomchuí. Ar an gcuma sin, déanfar measúnú iomlán ar an Rialachán seo d'fhonn a mheas, le cois nithe nach iad, a éifeacht agus a éifeachtúlacht i dtaca le baint amach na gcuspóirí atá aige. Is ina cháil mar fheidhm de chuid táirgí, praghsanna agus leibhéil eisiúna STC a dhéanfar a mhéid a baineadh amach an chéad chuspóir (Idirdhealú a dhéanamh idir táirgí simplí trédhearcacha caighdeánaithe agus cineálacha urrúsúcháin eile) a mheas. Má thagann ardú orthu araon, i gcoibhneas le hearraí STC, beidh sin ina chomhartha difreála, agus dá bhrí sin ina chomhartha gur baineadh amach an chéad chuspóir. Le trí chritéar (raon an chaighdeánaithe ar phróisis agus ar chleachtais i margaí an urrúsaithe a chothú, maille le dul i ngleic le neamhréireachtaí rialála) a dhéanfar an dara cuspóir a mheas: (1) Fás phraghas agus eisiúint tháirgí STC (e.g. toisc gur cheart go neascródh eisiúint is mó de tháirgí STC as laghdú ar na costais oibríochtúla), (2) Méid an chaighdeánaithe ar ábhar margaíochta agus tuairiscithe agus ar deireadh (3) Aiseolas ó chleachtóirí margaidh maidir le héabhlóid costas oibríochtúil (ní móide go bhfuil fáil ar shonraí cearta go poiblí). Míniú mionsonraithe ar fhorálacha sonracha an togra Dhá phríomhchuid atá sa togra seo. Baineann an chéad chuid le rialacha i dtaobh na nurrúsuithe uile, agus an dara cuid le hUrrúsú STC agus leis sin amháin. Gheofar sa chéad chuid rialacha a bhaineann go lárnach le gach gné dá mbaineann le hurrúsúcháin, lena náirítear urrúsú STC. Cé go ndéantar foráil cheana i ndlí an Aontais do rialacha áirithe a bhaineann le hinstitiúidí creidmheasa, agus le hearnáil an bhainistithe sócmhainní agus árachais, tá siad sin spréite feadh gníomhartha dlí éagsúla agus go comhsheasmhach le chéile ar uairibh. Dá bhrí sin, déantar, sa chéad chuid den togra, na rialacha ábhartha a thabhairt le chéile in aon ghníomh dlíthiúil amháin d'fhonn comhsheasmhacht agus cóineasú feadh earnálacha éagsúla a áirithiú, agus na rialacha reatha á dtabhairt faoi chuing na rialtachta agus an tsimplithe san am céanna. A thoradh sin go ndéanfar sainfhorálacha na hearnála a bhaineann leis an ábhar céanna a aisghairm. Gheofar sa dara cuid na critéir lena sainmhínítear an turrúsú STC. Bíodh is go bhfuil leagtha amach cheana ag an gCoimisiún, chun críocha sonraithe, sa Rialachán CCL agus sa Rialachán Sócmhainneacht II, critéir cosúil leo siúd atá sa togra seo, déanfaidh an Rialachán Urrúsúcháin seo córas ginearálta agus trasearnála a chruthú. Déanfaidh an tathbhreithniú ar an Rialachán RCC agus cibé leasuithe a dhéanfar amach anseo ar an ngníomh tarmligthe Sócmhainneacht II foráil maidir le cóir stuamachta a chur ar fáil, agus é níos íogaire ó thaobh priacail de, do bhainc agus d'árachasóirí a dhéanfadh infheistiú in urrúsú STC. Déanfar an gníomh tarmligthe CCL a leasú d'fhonn an gníomh reachtach seo a thabhairt san áireamh, go háirithe na critéir STC. Déanfar critéir ar leith a bhaineann le gnéithe leachtachta an urrúsaithe a shonrú sa ghníomh tarmligthe leasaithe. Sainmhínithe (Airteagal 2) Isteach ó RCC, den chuid is mó, a tugadh na sainmhínithe atá sa togra seo agus áirithítear leo gurb iad na sainmhínithe céanna a bheidh in úsáid feadh na hearnála airgeadais, ar a náirítear an chuid sin di nach gcuimsítear in RCC. Rialacha an díchill chuí i gcomhair infheisteoirí (Airteagal 3) Toisc nach minic urrúsuithe ar na táirgí airgeadais is simplí nó is trédhearcaí agus go mbaineann leo riosca is airde ná a bhaineann le hionstraimí airgeadais eile, ní mór infheisteoirí institiúideacha a bheith faoi réir rialacha an díchill chuí. Leagtar síos na rialacha reatha in RCC, i ngníomh garmligthe Sócmhainneacht II agus i Rialachán tarmligthe 231/2013 (Rialachán BCIM). Déanfar na rialacha sin a aisghairm agus cuirfear Airteagal amháin ina nionad ina ndéanfar foráil maidir le hinfheisteoirí institiúideacha rialáilte den uile chineál a bheidh i mbun gnó i gcomhréir le forálacha comhionanna cuíchóirithe an Aontais Eorpaigh i dtaobh an díchill chuí. Maidir le GCUIanna, ní bhaineann aon rialacha maidir leis an dícheall cuí leo siúd go fóill: mar sin féin, tá de chumhacht ag an gCoimisiún glacadh le rialacha den chineál sin (Airteagal 50a den Treoir GCUI). Níl sin déanta fós aige ar an ábhar go raibh de rún ag an gCoimisiún sin a chuimsiú sa togra seo. Uime sin, cruthaítear sa togra seo ceanglais maidir le GCUI. Déantar ISSSGanna a chuimsiú freisin i gceanglais díchíll chuí an tionscnaimh. Cé nach raibh siúd faoi réir na rialacha sin go nuige seo, is maith mar a thiocfadh a gcur fúthu leis an dá chuspóir seo a leanas: an bainistiú riosca a fheabhsú i dtogra ISSSG2, agus creat comhchuibhithe a chruthú d'infheisteoirí institiúideacha. I gcás urrúsuithe STC, ba cheart d'infheisteoirí a ndícheall cuí a dhéanamh na ceanglais STC a chomhlíonadh. Ó tharla nach táscaire ar thréithe riosca an urrúsúcháin iad na ceanglais STC, is faoin infheisteoir féin atá sé a mheas cé na rioscaí a bhaineann lena neamhchosaint féin ar an suíomh urrúsúcháin agus an iomchuí an turrúsú nó an bhfuil sé oiriúnach do riachtanais an infheisteora. Coinneáil Riosca (Airteagal 4)

Nuair is é tionscnóir, urraitheoir nó iasachtóir bunaidh an urrúsaithe a choinníonn an riosca, áirithítear leis sin go mbíonn ailíniú leasa ann idir a leithéid siúd de ghníomhaithe agus infheisteoirí. Cé gur ann cheana do cheanglais coinneála riosca i Rialacháin a bhaineann go sonrach le hearnalacha áirithe (RCC, an Treoir Sócmhainneacht II, an Rialachán BCIM), is é an ''modh indíreach'' a úsáidtear iontu: ní bhíonn an tionscnóir, an turraitheoir ná an tiasachtóir bunaidh faoi réir na gceanglas sin, ach faoin infheisteoir féin a bhíonn sé a fhiosrú an ag an tionscnóir, urraitheoir nó iasachtóir bunaidh atá an riosca á choinneáil. Fágann sin, áfach, ualach ar an infheisteoir ar an ábhar nach mbíonn aon teacht díreach aige ar an bhfaisnéis a cheadódh dó a leithéid de sheiceáil a dhéanamh ar an gcéad dul síos. Ar an ábhar sin, déanann an togra seo ceanglas coinneála riosca, maille le hoibleagáid tuairiscithe, a fhorchur go díreach ar an tionscnóir, ar an urraitheoir nó an ar iasachtóir bunaidh. Cuirfidh sin ar chumas an infheisteora a sheiceáil ar mhodh simplí an bhfuil aon riosca coinnithe ag na heintitis. I gcás nach lonnaithe san Aontas Eorpach atá tionscnóir, urraitheoir nó iasachtóir bunaidh an urrúsaithe, beidh an modh indíreach i bhfeidhm go hiomlán fós. Áiritheoidh a leithéid sin de chur chuige go mbeidh cothrom iomaíochta le fáil ar an leibhéal domhanda. I gcomhréir le dlí an Aontais Eorpaigh, ba cheart eisceachtaí áirithe a dhéanamh i gcás ina ndéanann údaráis phoiblí go háirithe neamhchosaintí urrúsúcháin a ráthú go hiomlán, go neamhchoinníollach agus go neamh-inchúlghairthe. I gcás gur as foinsí poiblí a chuirtear tacaíocht ar fáil, i bhfoirm ráthaíochtaí nó eile, beidh gach foráil sa Rialachán seo gan dochar do rialacha Státchabhrach. Tugtar san áireamh freisin sa togra seo an moladh ó ÚBE, eadhon go ndéanfaí iamh ar lúb ba lúb ar lár lena bhféadfaí dul timpeall ar na ceanglais a bhaineann le cur chun feidhme an chórais choinneála riosca trí léirmhíniú ró-scaoilte a thabhairt ar shainmhíniú an téarma ''tionscnóir''. Uime sin, chun críocha Airteagal 4, measfar nach féidir ''tionscnóir'' a thabhairt ar eintiteas a bunaíodh mar sheilf thiomnaithe, é gan cuspóir cuimsitheach gnó, agus gan de chuspóir aige ach urrúsú a dhéanamh ar neamhchosaintí. Mar shampla, ní mór é a bheith d'acmhainn ag an eintiteas ag a bhfanfaidh leas eacnamúil an idirbhirt aon íocaíocht a dhlífí air a dhéanamh as acmhainní nach mbaineann leis na neamhchosaintí atá á nurrúsú. Rialacha Trédhearcachta (Airteagal 5) Ceadaíonn na rialacha trédhearcachta, a bhaineann le hurrúsuithe agus neamhchosaintí foluiteacha, don infheisteoir idirbhearta urrúsúcháin a thuiscint, a mheas agus a chóimheas seachas bheith i dtuilleamaí an tríú páirtí, mar atá gníomhaireachtaí rátála creidmheasa. Cuireann siad ar chumas an infheisteora gníomhú mar infheisteoir stuama agus a dhícheall cuí a dhéanamh. Áirithítear sa togra seo go mbeidh ag an infheisteoir gach a dteastóidh d'fhaisnéis ábhartha i dtaca le hurrúsuithe. Cuimsítear sa togra urrúsuithe den uile chineál agus tá feidhm aige maidir le hearnálacha éagsúla. D'fhonn éascú a dhéanamh ar úsáid na faisnéise ag an infheisteoir agus úsáid an nochta ag an tionscóir, an urraitheoir agus na SSPEanna, glactar sa togra seo leis an acquis faoi mar atá, ar cuid é de theimpléid nochta chaighdeánaithe. Toisc nach gcuimsítear sna teimpléid sin gach uile dheighleog urrúsúcháin, beidh teimpléid bhreise le forbairt (e.g. don PTSB). Agus sin á dhéanamh, ní mór cuíchothromaíocht a aimsiú idir leibhéal na sonraí agus comhréireacht na gceanglas nochta. Is ceart do thionscnóirí, urraitheoirí agus SSPEanna an fhaisnéis a sholáthar gan srian d'infheisteoirí, i dteimpléid chaighdeánaithe, agus sin ar shuíomh gréasáin a shásaíonn critéir ar leith amhail rialú ar chaighdeán na sonraí agus leanúnachas gnó. Go praiticiúil, dá ndéanfaí sin, d'fhéadfaí tuairisc ar an bhfaisnéis seo a sheoladh chuig stóras sonraí amhail ''An Stóras Sonraí Eorpach'', áit a bhfuiltear ag tiomsú cheana féin, chun críocha incháilitheachta a bhaineann le hoibríochtaí athmhaoinithe de chuid Eurosystem, cuid mhór den chineál seo faisnéise. Déanfar an fhaisnéis a thuairisciú le teimpléid chaighdeánaithe, a d'fhéadfaí a úsáid freisin chun fógra a dhéanamh i gcomhréir leis an Rialachán seo, agus, ar fheitheamh a chríochnaithe, chuig suíomh gréasáin na nionstraimí airgeadais struchtúrtha, i gcomhréir le hAirteagal 8b de Rialachán an GRCIII. Ar aon chaoi, beidh de fhreagracht ar údaráis inniúla a áirithiú go ndéanfar faisnéis a sholáthar i gceart d'infheisteoirí agus go sásóidh an suíomh gréasáin na saintréithe riachtanacha. Ba cheart d'ÚBE, i ndlúthchomhar le hÚEUM agus ÚEÁPC, dréachtchaighdeáin theicniúla rialála a shonrú maidir leis na ceanglais a bheidh le comhlíonadh ag an suíomh gréasáin ar a gcuirfear an fhaisnéis ar fáil do shealbhóirí suímh urrúsúcháin. Go sonrach, cuimseofar sna riachtanais sin struchtúr rialachais maille le neamshpleáchas an tsuímh ghréasáin, na rialacha mionsonraithe maidir le rochtain ar fhaisnéis, na próisis inmheánacha lena náirithítear stóinseacht agus sláine dheafheidhmiúil agus oibríochtúil an tsuímh, agus na próisis lena náirithítear caighdeán agus cruinneas na faisnéise. Urrúsú STC (Airteagail 6 go 13) In Airteagail 6 go 13 atá na ceanglais a bhaineann leis an Urrúsú Simplí Trédhearcach Caighdeánaithe (''STC''). Ní fhágann an ''Caighdeán STC'' nach mbíonn an turrúsú atá i gceist gan riosca, ach go gcomhlíonann an táirge critéir ar leith a chuirfidh ar chumas an infheisteora stuama dhícheallaigh anailís a dhéanamh ar an riosca atá i gceist. Dhá chineál ceanglas STC a bheidh ann: ceann a fhónfaidh d'urrúsuithe fadtéarmacha agus ceann eile a fhónfaidh d'urrúsuithe gearrthéarmacha (ABCP). Ach is cosúil le chéile, cuid mhaith, na ceanglais sin. Tá na ceanglais nua sin bunaithe ar cheanglais atá ann cheana sna gníomhartha tarmligthe maidir le Cóimheas Cumhdaigh Leachtachta (CCL) agus i ngníomhartha Sócmhainneacht II, maidir le comhairle ÚBE agus caighdeán an CBMBIOSCO. Beidh feidhm ag na ceanglais i ngach earnáil airgeadais. Urrúsuithe 'fíordhíolacháin' amháin a cheadaítear a ainmniú mar STC leis an togra seo. I gcás urrúsú fíordhíolacháin, déantar úinéireacht na neamhchosaintí foluiteacha a aistriú chuig nó a shannadh go héifeachtach d'eintiteas eisitheora ar eintiteas sainchuspóireach urrúsúcháin (SSPE) é. I gcás urrúsuithe sintéiseacha, ní dhéantar na neamhchosaintí foluiteacha a aistriú chuig eintiteas den chineál sin, ach ina áit sin déantar an riosca creidmheasa a bhaineann leis na neamhchosaintí foluiteacha a aistriú trí bhíthin ráthaíochta nó conradh díorthach. Leis sin, tugtar isteach riosca creidmheasa contrapháirtí breise agus castacht fhéideartha a bhaineann go háirithe le hábhar an chonartha díorthach. Ní dhearnadh go dtí seo, ar bhonn idirnáisiúnta (CBMB-IOSCO) ná Eorpach (ÚBE), aon chritéir STC a leagan síos d'urrúsuithe sintéiseacha. Fágann seo nach leor faoi láthair a bhfuil de shoiléire ann maidir le cé na hurrúsuithe sintéiseacha ba cheart a áireamh mar STC ná leis na coinníollacha faoina ndéanfaí a leithéid. Déanfaidh an Coimisiún an cheist seo a mheas a thuilleadh agus súil á coinneáil ar a mbeidh ar siúl ag na comhlachtaí idirnáisiúnta agus Eorpacha i dtaca leis an ábhar seo. Déanfaidh sé a mheas ar cheart an fhéidearthacht a bheith ann go ndéanfadh urrúsuithe sintéiseacha áirithe a d'fheidhmigh go maith le linn na géarchéime agus atá simplí trédhearcach caighdeánaithe, ceanglais STC a shásamh. D'fhéadfadh cibé ionchur a thabharfadh ÚBE bheith ina chúnamh ag an gCoimisiún agus é ag réiteach tograí beartais amach anseo. Ach féach go bhfuil earnáil ar leith d'idirbhearta FBManna ann, iad siúd a tharlaíonn i dteannta le scéimeanna arna ráthú ag údaráis phoiblí nó ag cistí poiblí, a dtabharfar cóir stuamachta STC dóibh i gcomhréir le RCC faoi choinníollacha áirithe. Tuairisciú agus nochtadh STC (Airteagal 14) Is ceart do thionscnóirí, urraitheoirí agus SSPEanna araon an fhreagracht a ghlacadh maidir le comhlíonadh na gceanglas STC agus maidir le fógra a chur chuig ÚEUM le foilsiú ar an suíomh gréasáin acu. Áiritheofar leis sin go nglacfaidh tionscnóirí, urraitheoirí agus SSPEanna freagracht as a rá gur urrúsú STC atá i gceist agus go bhfuil trédhearcacht sa mhargadh. Is ar thionscnóirí agus urraitheoirí a bheidh an dliteanas i ndáil le haon chaillteanas nó dochar a eascróidh, i gcomhréir le dlí náisiúnta an Bhallstáit, as fógraí míchearta nó míthreoracha a dhéanamh. Ach mar sin féin, beidh ar infheisteoirí a ndícheall cuí a dhéanamh cé gur ceadmhach dóibh iontaoibh a chur san fhógra STC agus san fhaisnéis a chuirfidh an tionscnóir, urraitheoir agus SSPE ar fáil i dtaca le comhlíonadh na gceanglas STC. Mar éascú ar an bpróiseas d'infheisteoirí agus tionscnóirí agus SSPEanna, déanfaidh na hÚdaráis Eorpacha Maoirseachta teimpléad a chruthú lena ndéanfar an measúnú STC.

Maoirseacht (Airteagal 15-22) D'fhonn an chobhsaíocht airgeadais a chosaint, muinín na ninfheisteoirí a áirithiú, agus an leachtacht a chothú, is den riachtanas go ndéanfaí maoirseacht cheart éifeachtúil ar mhargaí an urrúsaithe. Chuige sin, éilítear sa togra seo go ndéanfaidh na Ballstáit údaráis inniúla a ainmniú i gcomhréir leis na gníomhartha dlíthiúla atá ann faoi láthair i dtaca le hearnáil na seirbhísí airgeadais. Faoi mar atá faoi láthair i ndlí an Aontais, i dtaca lena mbaineann le comhlíonadh an Airteagail ar an dícheall cuí, is iad na Ballstáit féin ba cheart an túdarás inniúil a bhainfidh leis an infheisteoir institiúideach ábhartha a ainmniú. Ba cheart na cumhachtaí sin a dheonaítear dó i gcomhréir leis an reachtaíocht ábhartha a bhaineann le seirbhísí airgeadais a bheith ag an maoirseoir. Maidir le maoirseacht i gcás Airteagail 4 go 14, i gcás ina bhfuil na páirtithe atá i gceist á rialú i gcomhréir leis an reachtaíocht a bhaineann le seirbhísí airgeadais an Aontais, ba cheart do na Ballstáit féin an túdarás inniúil a bhainfidh leis an eintiteas rialaithe ábhartha a ainmniú. Mar shampla, nuair is institiúid chreidmheasa atá i gceist, ba cheart do na Ballstáit féin an maoirseoir baincéireachta ábhartha a ainmniú. Más institiúid chreidmheasa thábhachtach de réir Rialachán (AE) Uimh. 1024/2013 atá i gceist, ba cheart an Sásra Aonair Maoirseachta a ainmniú. I gcás nach bhfuil an páirtí atá i gceist á rialú i gcomhréir leis an reachtaíocht a bhaineann le seirbhísí airgeadais an Aontais, SSPE mar shampla, is ceadmhach do na Ballstáit féin a chinneadh cén túdarás a bheidh ina údarás inniúil. Ar an dóigh seo, déantar socruithe maoirseachta an togra seo a thabhairt i gcomhréir, a mhéid is féidir, leis na socruithe a bhí ann go dtí seo. Maidir le heintitis nach bhfuil fós á rialú i gcomhréir le dlí an Aontais, ní mór do na Ballstáit údarás inniúil amháin ar a laghad a ainmniú. Ba cheart do na Ballstáit na cumhachtaí maoirseachta, imscrúdaitheachta agus smachtbhannaí is gnách a bheith ar fáil i gcomhréir leis an reachtaíocht ábhartha Eorpach a bhaineann le seirbhísí airgeadais a dheonú do na húdaráis inniúla. Ó tharla gur gníomhaíocht trasteorann a bhíonn i gceist le margadh an urrúsuithe, is den fhíorthábhacht go mbeidh comhoibriú ann idir na húdaráis inniúla agus na hÚEManna. Is den bhunriachtanas go mbeidh malartú faisnéise, comhoibriú i gcás gníomhaíochtaí maoirseachta agus comhordú cinnteoireacht ar bun. D'fhonn léirmhíniú comhsheasmhach agus comhthuiscint ar cheanglais STC i measc na núdarás inniúil a áirithiú, is ceart d'ÚBA, ÚEUM agus EIOPA obair na núdarás inniúil sna hearnálacha airgeadais a chomhordú agus aon cheisteanna praiticiúla dá dtiocfaidh i gceist i dtaca le hurrúsuithe STC a mheas. Go sonrach, féadfaidh siad a gcuid oibre a chomhordú laistigh de chreat Chomhchiste na nÚdarás Maoirseachta Eorpach. D'fhéadfadh próiseas Ceisteanna agus Freagraí cur chun feidhme an Rialacháin seo ag rannpháirtithe an mhargaidh agus ag údaráis inniúla a éascú. I bhfianaise an tionchair a bheidh ag aicmiú STC ar láimhseáil caipitil táirgí den chineál sin, teastaíonn roinnt rialacha ar leith. Mar shampla, tharlódh go ndéanfadh dhá Bhallstát dhifriúla infheistiú san aon urrúsú STC amháin i mBallstát eile. Tharlódh go gcinnfeadh an túdarás inniúil ba mhaoirseoir ar an gcéad árachasóir nár shásaigh an ionstraim urrúsúcháin na ceanglais STC, ach gurb é a mhalairt de thuairim a bheadh ag an údarás inniúil ba mhaoirseoir ar an árachasóir eile. Dá leanfaí den chineál seo iompair agus gan páirtithe difriúla in ann teacht ar aon fhocal, ní maith a rachadh sé do cháil an STC mar chur chuige, ionas gur arbatráiste rialála a thiocfadh dá bharr. D'fhonn a áirithiú gur cur chuige inchreidte a bheidh ann don urrúsú STC, gheofar sa togra rialacha ábhartha ar leith. I gcás go bhfuil fianaise ag údarás inniúil go bhfuil fógra STC mícheart nó míthreorach déanta ag tionscnóirí, urraitheoirí agus SSPEanna, ba cheart dó ÚEÚM, ÚBE nó ÚEÁPC, maille leis na húdaráis inniúla sa Bhallstát dá mbaineann, a chur ar an eolas láithreach bonn leis an scéal a phlé. I gcás nach féidir leo teacht ar aon fhocal, ba cheart idirghabháil cheangailteach a bheith ann i gcomhréir leis an Rialachán ÚEUM. Leasuithe ar ghníomhartha dlíthiúla eile (Airteagail 23 go 27) Déantar le hAirteagail 24 go 27 roinnt Airteagal as gníomhartha dlíthiúla eile a leasú, go sonrach Treoir GCUI, an Treoir Sócmhainneacht II, Rialachán CRA, Treoir AIFM agus EMIR. Tá na leasuithe sin riachtanach mar léiriú ar chruthú creat urrúsúcháin comhchuibhithe mar chuid den togra seo. Ar an ábhar sin, ní mór roinnt de na forálacha a aisghairm nó a leasú. Beidh feidhm acu go ndéantar na forálacha ábhartha atá sna gníomhartha tarmligthe sin a bunaíodh ar na Treoracha agus Rialacháin seo a aisghairm. Baineann sin go sonrach le forálacha Rialachán Tarmligthe (AE) Uimh. 625/2014 ón gCoimisiún, Airteagail 254 go 257 den Ghníomh tarmligthe Sóchmhainneacht II, Airteagail 50 go 56 den Rialachán BCIM agus le forálacha Rialachán Tarmligthe ón gCoimisiún (AE) Uimh. 2015/3. Is ar bhonn an Rialacháin Urrúsúcháin (arna ghlacadh) a ghlacfaidh an Coimisiún na leasuithe nach mór a chur ar na gníomhartha tarmligthe sin. Foráiltear sna leasuithe a cuireadh ar EMIR nach mbeidh conarthaí díorthach thar an gcuntar a chuirfear i gcrích ag Eintiteas Bannaí Cumhdaithe nó ag Eintiteas Sainchuspóireach Urrúsúcháin faoi réir na hoibleagáide imréitigh ar an gcoinníoll go gcomhlíonfar coinníollacha ar leith. Tá bonn cirt leis an díolúine ar an ábhar gur creidiúnaí urraithe gach contrapháirtí i gconarthaí díorthach atá faoi bhanna cumhdaithe, agus ar an ábhar go bhféadfadh sé go ndearnadh socruithe urrúsúcháin agus cosaint leordhóthanach ar riosca creidmheasa contrapháirtithe cheana féin. I gcás den chineál sin, dá gcaití an timréiteach a dhéanamh go lárnach, tharlódh dúbláil ar na teicnící maolaithe riosca ionas go gcuirfí as, dá bharr sin, do struchtúr an urrúsaithe. Ionas go mbeadh ar chumas ÚEManna na dálaí agus na coinníollacha is bonn cirt le díolúine ar cheanglais imréitigh agus éarlaisithe EMIR a sholáthar do lucht eisithe urrúsuithe STC is ea a ceapadh na forálacha sin. Gné an tríú tír Go bunúsach, is é a dhéanann an togra seo córas a sholáthar don urrúsú i gcás gurb í an tríú tír atá i gceist. Is ceadmhach d'infheisteoirí institiúideacha de chuid an Aontais Eorpaigh infheistiú a dhéanamh in urrúsuithe lasmuigh den Aontas. Beidh orthu a ndícheall cuí a dhéanamh díreach mar a dhéanfaí i gcás urrúsuithe laistigh den Aontas, ar a náirítear féachaint an bhfuiltear ag coinneáil an riosca, agus féachaint ar chuir an tionscnóir, an turraitheoir agus an SSPE an fhaisnéis ábhartha ar fad ar fáil. Ina theannta sin, is ceadmhach d'urrúsuithe nach as na Aontas Eorpach iad na ceanglais STC a chomhlíonadh, agus is ceadmhach don tionscnóir, don urraitheoir agus don SSPE fógra STC a chur faoi bhráid ÚEUM de bhun Airteagal 8. Níl aon cheanglas ann gur san Aontas Eorpach a bheadh na neamhchosaintí foluiteacha lonnaithe. 2015/0226 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leagtar síos rialacha comhchoiteanna maidir le hurrúsú agus lena mbunaítear creat Eorpach maidir le hurrúsú simplí trédhearcach caighdeánaithe agus lena leasaítear Treoracha 2009/65/CE, 2009/138/CE, 2011/61/AE, Rialachán (CE) 1060/2009 agus Rialachán (AE) Uimh. 648/2012 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Baineann urrúsú le hidirbhearta a chuireann ar chumas iasachtóra – institiúid chreidmheasa de ghnáth – athmhaoiniú a dhéanamh ar thacar iasachtaí nó neamhchosaintí amhail iasachtaí le haghaidh maoin dhochorraithe, léasanna gluaisteán, iasachtaí tomhaltóirí nó cártaí creidmheasa, trí urrúis intrádála a dhéanamh díobh. Déanann an tiasachtóir comhthiomsú agus athphacáistiú ar phunann dá iasachtaí, agus déanann sé iad a eagrú i gcatagóirí éagsúla riosca le haghaidh infheisteoirí éagsúla, rud a thugann rochtain d'infheisteoirí ar infheistíocht in iasachtaí agus i neamhchosaintí eile nach mbeadh rochtain dhíreach acu orthu de ghnáth. Gintear torthaí d'infheisteoirí ó shreafaí airgid na niasachtaí foluiteacha. (2)Sa Phlean Infheistíochta don Eoraip a cuireadh i láthair an 26 Samhain 2014, d'fhógair an Coimisiún go raibh sé ar intinn aige margaí urrúsúcháin d'ardchaighdeán a atosú, gan na botúin a rinneadh roimh an ngéarchéim airgeadais in 2008 a dhéanamh an athuair. Is cuid d'Aontas na Margaí Caipitil é margadh urrúsaithe simplí trédhearcach caighdeánaithe a fhorbairt, rud a thugann tacaíocht do phríomhchuspóir an Choimisiúin poist a chruthú agus filleadh ar an bhfás inbhuanaithe. (3)Níl sé ar intinn ag an Aontas Eorpach lagú a dhéanamh ar an gcreat dlíthiúil a cuireadh i bhfeidhm tar éis na géarchéime airgeadais chun dul i ngleic leis na rioscaí a bhaineann le hurrúsú casta, teimhneach rioscúil. Tá sé ríthábhachtach go náiritheofar go nglacfar rialacha chun idirdhealú níos fearr a dhéanamh idir táirgí simplí trédhearcacha caighdeánaithe agus ionstraimí casta, teimhneacha rioscúla agus creat stuamachta atá níos íogaire ó thaobh riosca de a chur i bhfeidhm. (4)Tá an turrúsú ina chuid thábhachtach de mhargaí airgeadais dea-fheidhmitheacha. Bealach tábhachtach é urrrúsú dea-struchtúrtha chun foinsí cistiúcháin a éagsúlú agus chun riosca a shannadh ar bhealach níos éifeachtúla laistigh de chóras airgeadais an Aontais. Fágann sé go mbeidh dáileadh níos leithne ar riosca na hearnála airgeadais agus féadfaidh sé cabhrú le cláir chomhardaithe tionscnóra a ghlanadh d'fhonn gur féidir iasachtú breise a dhéanamh sa gheilleagar. Ar an iomlán, féadfaidh sé éifeachtúlacht sa chóras airgeadais a fheabhsú agus deiseanna infheistíochta breise a chur ar fáil. Féadfaidh urrúsú nasc a chruthú idir institiúidí creidmheasa agus margaí caipitil a rachaidh chun tairbhe indíreach do ghnóthaí agus saoránaigh (trí, mar shampla, iasachtaí agus cistiú gnó níos saoire, creidmheasanna do mhaoin dhochorraithe agus cártaí creidmheasa). (5)Chun creat stuamachta maidir le hurrúsuithe simplí trédhearcacha caighdeánaithe ('STC') atá níos íogaire ó thaobh riosca a bhunú is gá don Aontas urrúsú STC a shainmhíniú go soiléir, mar sa chás nach ndéanfar amhlaidh bheadh an láimhseáil rialála níos íogaire ó thaobh riosca ar fáil d'instititiúidí creidmheasa agus comhlachtaí árachais i gcás urrúsuithe de chineálacha éagsúla i mBallstáit éagsúla. Bheadh míchothrom iomaíochta agus arbatráiste rialála mar thoradh air sin. (6)Is iomchuí, i gcomhréir leis na sainmhínithe atá ann cheana i reachtaíocht earnála an Aontais, sainmhínithe a sholáthar maidir le príomhchoincheapa urrúsúcháin. Go háirithe, tá gá le sainmhíniú soiléir, uilechuimsitheach ar urrúsú chun aon idirbheart nó scéim a chumhdach lena ndéantar tráinsiú ar riosca creidmheasa a bhaineann le neamhchosaint nó le comhthiomsú neamhchosaintí. Maidir le neamhchosaint lena gcruthaítear oibleagáid íocaíochta dírí le haghaidh idirbheart nó scéim a úsáidtear chun sócmhainní fisiciúla a mhaoiniú nó a oibriú, níor cheart go measfaí go bhfuil sí ina neamhchosaint ar urrúsú, fiú i gcás oibleagáidí íocaíochta de shinsearacht éagsúil ag an idirbheart nó ag an scéim. (7)Tá go leor oibre déanta cheana féin ar an leibhéal idirnáisiúnta agus ar an leibhéal Eorpach araon chun urrúsú STC a shainaithint agus i Rialachán Tarmligthe (AE) 2015/61 agus i Rialachán Tarmligthe (AE) 2015/35, leagadh síos critéir cheana féin maidir le hurrúsú simplí trédhearcach caighdeánaithe chun críoch sonraithe, lena mbaineann cur chuige stuamachta atá níos íogaire ó thaobh riosca de. (8)Bunaithe ar na critéir atá ann cheana, ar chritéir BCBSIOSCO a glacadh an 23 Iúil 2015 maidir le hurrúsú simplí trédhearcach inchomparáide a shainaithint agus go háirithe ar Comhairle ÚBE maidir le hurrúsú cáilitheach a foilsíodh an 7 Iúil 2015, tá sé ríthábhachtach sainmhíniú ginearálta ar urrúsú STC a leagan síos a bheidh infheidhme trasna na nearnálacha. (9)Níor cheart cinealacha éagsúla cur chuige a bheith ann ar fud an Aontais Eorpaigh mar thoradh ar na critéir STC a chur chun feidhme. Chruthódh cinealacha eagsúla cur chuige mar sin bacainní féideartha d'infheisteoirí trasteorann trí iallach a chur orthu glacadh le mionsonraí chreata na mBallstát, rud a bhainfeadh an bonn de mhuinín na ninfheisteoirí as na critéir STC. (10)Tá sé ríthábhachtach go noibreoidh údaráis inniúla i ndlúthchomhar le chéile chun comhthuiscint comhsheasmhach ar na ceanglais STC ar fud an Aontais a áirithiú agus chun dul i ngleic le ceisteanna léirithe a d'fhéadfadh a bheith ann. I bhfianaise an chuspóra sin ba cheart do na trí Údarás Eorpacha Maoirseachta, i gcreat Chomhchiste na nÚdarás Eorpach Maoirseachta, a gcuid oibre agus obair na núdarás inniúil a chomhordú chun comhsheasmhacht trasearnála a áirithiú agus chun measúnú a dhéanamh ar cheisteanna praiticiúla a d'fhéadfadh teacht chun cinn maidir le hurrúsuithe STC. Agus é sin á dhéanamh, ba cheart tuairimí rannpháirtithe sa mhargadh a iarraidh chomh maith agus iad a chur san áireamh a mhéid is féidir. Ba cheart toradh an phlé sin a chur ar fáil go poiblí ar shuíomhanna gréasáin na nÚdarás Eorpach Maoirseachta d'fhonn cabhrú le tionscnóirí, urraitheoirí, SSPEanna agus infheisteoirí measúnú a dhéanamh ar urrúsuithe STC sula ndéanfar eisiúint nó infheistiú i suíomhanna den chineál sin. Bheadh sásra comhordaithe den chineál sin tábhachtach go háirithe sa tréimhse roimh chur chun feidhme an Rialacháin seo. (11)Ní amháin go mbeadh an tinfheisteoir gan chosaint ar rioscaí creidmheasa na niasachtaí foluiteacha nó na neamhchosaintí foluiteacha mar thoradh ar infheistíocht a dhéanamh in urrúsuithe nó neamhchosaint orthu, ach d'fhéadfadh rioscaí eile amhail rioscaí gníomhaíochta, riosca de bharr samhaltú, riosca dlíthiúil agus oibríochtúil, riosca contrapháirtí, seirbhísiú ar riosca, riosca leachtachta, riosca comhchruinnithe agus rioscaí de chineál oibríochtúil a bheith mar thoradh ar phróiseas struchtúraithe urrúsuithe. Dá bhrí sin, tá sé ríthábhachtach go mbeidh infheisteoirí institiúideacha faoi réir ceanglais chomhréireacha maidir le dícheall cuí lena áirithítear go ndéanann siad measúnú mar is ceart ar na rioscaí a bhaineann le gach cineál urrúsúcháin, chun tairbhe na ninfheisteoirí deiridh. Mar sin, má dhéantar dícheall cuí is féidir muinín sa mhargadh a fheabhsú chomh maith le muinín idir tionscnóirí, urraitheoirí agus infheisteoirí aonair a fheabhsú. Is gá go ndéanfaidh infheisteoirí dícheall cuí mar is iomchuí maidir le hurrúsuithe STC. Is féidir leo iad féin a chur ar an eolas leis an bhfaisnéis a nochtann na páirtithe urrúsúcháin, go háirithe an fógra STC agus an fhaisnéis ghaolmhar a nochtar sa chomhthéacs seo, faisnéis ar cheart an fhaisnéis iomchuí go léir a chur ar fáil d'infheisteoirí maidir le conas a chomhlíontar critéir STC. Ba cheart infheisteoirí institiúideacha a bheith in ann brath go hiomchuí ar an bhfógra STC agus ar an bhfaisnéis atá nochtaithe ag an tionscnóir, an urraitheoir agus an SSPE maidir le cé acu a chomhlíonann urrúsú ceanglais STC nó nach gcomhlíonann. (12)Tá sé tábhachtach go ndéanfar ailíniú ar leasanna tionscnóirí, urraitheoirí agus iasachtóirí bunaidh lena ndéantar urrúis intrádála de neamhchosaintí agus infheisteoirí. Chuige sin, ba cheart don tionscnóir, urraitheoir nó iasachtóir bunaidh leas suntasach a choinneáil i neamhchosaintí foluiteacha an urrúsúcháin. Tá sé tábhachtach dá bhrí sin go gcoinneoidh na tionscnóirí nó na hurraitheoirí glanneamhchosaint eacnamaíoch ábhartha ar na rioscaí foluiteacha atá i gceist. I dtéarmaí níos ginearálta, níor cheart idirbhearta urrúsúcháin a struchtúrú sa chaoi go ndéanfar cur i bhfeidhm an cheanglais choinneála a sheachaint. Ba cheart an ceanglas sin a bheith infheidhme i ngach cás ina bhfuil substaint eacnamaíoch urrúscháin infheidhme, is cuma cén struchtúir dhlíthiúla nó ionstraimí dlí a úsáidtear. Ní gá go ndéanfaí an ceanglas coinneála a chur i bhfeidhm níos mó ná aon uair amháin. I gcás aon urrúsúcháin ar leith, is leor gan ach an tionscnóir, an turraitheoir nó an tiasachtóir bunaidh a bheith faoi réir an cheanglais. Mar an gcéanna, i gcás ina bhfuil suíomhanna urrúsúcháin eile ina neamhchosaintí foluiteacha in idirbhearta urrúsúcháin, níor cheart an ceanglas coinneála a chur i bhfeidhm ach maidir leis an urrúsú atá faoi réir na hinfheistíochta. Léiríonn an fógra STC d'infheisteoirí go bhfuil na tionscnóirí ag coinneáil glanneamhchosaint eacnamaíoch ábhartha ar na rioscaí foluiteacha. Ba cheart eisceachtaí áirithe a dhéanamh i gcásanna ina ndéanann údaráis phoiblí go háirithe neamhchosaintí urrúsúcháin a ráthú go hiomlán, go neamhchoinníollach agus go neamh-inchúlghairithe. I gcás tacaíocht ó fhoinsí poiblí a chuirtear ar fáil i bhfoirm ráthaíochtaí nó i bhfoirm eile, tá gach foráil sa Rialachán seo gan dochar do rialacha maidir le Státchabhair. (13)Braitheann an cumas a bhíonn ag infheisteoirí dícheall cuí a dhéanamh agus dá bharr sin measúnú feasach a dhéanamh maidir le creidmheasa ionstraim urrúsúcháin ar leith ar an rochtain atá acu ar fhaisnéis maidir leis na hionstraimí sin. Bunaithe ar an acquis atá ann cheana, tá sé tábhachtach córas cuimsitheach a chruthú a thabharfaidh rochtain d'infheisteoirí ar an bhfaisnéis iomchuí go léir thar shaolré iomlán na nidirbheart agus chun cúraimí tuairiscithe tionscnóirí, urraitheoirí agus SPPEanna a laghdú agus chun rochtain leanúnach agus saor ar fhaisnéis maidir le hurrúsú a éascú d'infheisteoirí. (14)Ba cheart do thionscnóirí, urraitheoirí agus SSPEanna na sonraí ábhartha go léir a chur ar fáil sa tuarascáil don infheisteoir maidir leis an gcáilíocht chreidmheasa agus feidhmiú neamhchosaintí foluiteacha, lena náirítear sonraí a chuirfidh ar chumas infheisteoirí faillí agus mainneachtain féichiúnaithe foluiteacha, athstruchtúrú fiachais, maitheamh fiachais, staonadh, athcheannach, sos íocaíochta, caillteanais, dearbhuithe go bhfuil fiachas neamhthuillmheach, gnóthú agus leigheasanna eile maidir le feidhmiú socmhainní i gcomhthiomsú neamhchosaintí foluiteacha a aithint. Ba cheart sonraí maidir leis na sreafaí airgid ó neamhchosaintí foluiteacha agus ó dhliteanais éisiúint an urrúsúcháin, lena náirítear nochtadh ar leithligh ioncam agus eisíocaíochtaí an tsuímh urrúsúcháin, .i. príomhshuim sceidealaithe, ús sceidealaithe, príomhshuim réamhíoctha, ús thar téarma agus táillí agus muirir agus sonraí faoi shárú aon sásra tionscnaimh a leanfaidh athruithe ar an tosaíocht maidir le híocaíocht nó athsholáthar contrapháirtithe uathu chomh maith le sonraí maidir le méid agus cineál an fheabhsuithe creidmheasa ar fáil do gach tráinse a bheith ar fáil chomh maith sa tuarascáil don infheisteoir. Cé gur fheidhmigh urrúsuithe atá simplí trédhearcach caighdeánaithe go maith roimhe seo, ní chiallaíonn comhlíonadh aon cheanglais STC go bhfuil an suíomh urrúsúcháin saor ó rioscaí, ná ní léiríonn sé aon rud faoi cáilíocht an chreidmheasa is bun leis an urrúsú. Ina ionad sin, ba cheart go dtuigfí as go léiríonn sé go mbeidh infheisteoir stuama agus dícheallach in ann anailís a dhéanamh ar na rioscaí a bhaineann leis an urrúsú. Ba cheart dhá chineál ceanglais STC a bheith ann: ceann amháin i gcomhair urrúsuithe fadtéarmacha agus ceann eile i gcomhair urrúsuithe gearrthéarmacha (ABCP), ar ceart iad a bheith faoi réir ceanglais chomhchosúla den chuid is mó lena mbeidh coigeartuithe ar leith chun gnéithe struchtúracha an dá dheighleog margaidh sin a léiriú. Feidhmíonn na margaí seo go éagsúil le chéile agus braitheann cláir ABCP ar roinnt idirbheart ABCP, ar idirbhearta de neamhchosaintí gearrthéarmacha iad is gá a athsholáthar nuair a aibíonn siad. Ina theannta sin, ní mór go léiríonn critéir STC ról sonrach an urraitheora atá ag cur tacaíocht leachtachta ar fáil do na cainéil ABCP (15)Leis an togra seo ní cheadaítear ach urrúsuithe 'fíordhíolacháin' a ainmniú mar STC. I gcás urrúsú fíordhíolacháin, déantar úinéireacht na neamhchosaintí foluiteacha a aistriú nó a shannadh go héifeachtach chuig eintiteas eisitheora ar eintiteas sainchuspóireach urrúsúcháin (SSPE) é. Níor cheart aistriú na neamhchosaintí foluiteacha chuig an SSPE a bheith faoi réir dianfhorálacha aisghlámtha i gcás ina bhfuil an díoltóir dócmhainneach. Ar na dianfhorálacha aisghlámtha áireofar forálacha faoinar féidir le leachtaitheoir an díoltóra díol na neamhchosaintí foluiteacha a neamhbhailiú ar an mbonn amháin gur cuireadh i gcrích é laistigh de thréimhse áirithe roimh dheimhniú dhócmhainneacht an díoltóra nó forálacha faoinar féidir leis an SSPE neamhbhailiú den chineál sin a chosc i gcás inar féidir leis a chruthú nach raibh sé ar an eolas faoi dhócmhainneacht an díoltóra tráth an díola, ach ní gá na dianfhorálacha sin a bheith teoranta dóibh sin amháin. (16)I gcás urrúsuithe nach 'fíordhíolachán' iad, ní dhéantar na neamhchosaintí foluiteacha a aistriú chuig eintiteas eisitheora den chineál sin, ach ina áit sin déantar an riosca creidmheasa a bhaineann leis na neamhchosaintí foluiteacha a aistriú trí bhíthin conradh díorthach nó ráthaíochtaí. Leis sin tugtar isteach riosca creidmheasa contrapháirtí breise agus castacht fhéideartha a bhaineann go háirithe le hábhar an chonartha díorthach. Go dtí seo, ní ann d'aon anailís ar an leibhéal idirnáisiúnta nó ar leibhéal an Aontais atá leordhóthanach chun critéir STC le haghaidh na gcineálacha ionstraimí urrúsúcháin sin a aithint. Bheadh gá sa todhchaí le measúnú maidir le cé acu atá roinnt urrúsuithe sintéiseacha a d'fheidhmigh go maith le linn na géarchéime airgeadais agus atá simplí trédhearcach caighdeánaithe i dteideal mar sin a bheith cáilithe mar STC, Ar an mbonn sin, déanfaidh an Coimisiún measúnú maidir le ar ceart urrúsuithe nach 'fíordhíolachán' iad a chumhdach faoin ainmniú STC i dtogra amach anseo.

(17)Ba cheart na neamhchosaintí foluiteacha a aistríodh ón díoltóir chuig an SSPE critéir incháilitheachta a chomhlíonadh atá sainithe go soiléir agus nach gceadaíonn bainistíocht punainne ghníomhach na neamhchosaintí sin ar bhonn roghnach. I bprionsabal, níor cheart ionadú neamhchosaintí a sháraíonn uiríll agus barántaí a mheas mar bhainistíocht punainne ghníomhach. (18)Chun a áirithiú go ndéanfaidh infheisteoirí dícheall cuí stóinsithe agus chun measúnú ar rioscaí foluiteacha a éascú, tá sé tábhachtach go mbeidh idirbhearta urrúsúcháin bunaithe ar chomhthiomsuithe neamhchosaintí atá aonchineálach ó thaobh an chineáil sócmhainne de, amhail comhthiomsuithe iasachtaí cónaithe, comhthiomsuithe iasachtaí tráchtála, léasanna agus saoráidí creidmheasa do ghnóthais sa chatagóir céanna chun caiteachas caipitiúil nó oibríochtaí gnó a mhaoiniú, comhthiomsuithe iasachtaí gluaisteáin agus léasanna chuig iasachtaithe nó léasaithe nó iasachtaí agus comhthiomsuithe saoráidí creidmheasa chuig daoine aonair chun críocha tomhaltais phearsanta, clainne nó teaghlaigh. (19)Tá sé ríthábhachtach go ndéanfar atarlú samhlacha ar samhlacha 'tionscain agus dáil' go bunúsach iad a chosc. I gcásanna mar sin cuireann iasachtóirí beartais frithgheallta atá easnamhach agus lag i bhfeidhm agus creidmheasanna á ndeonú acu mar go bhfuil a fhios acu cheana féin gur le tríú páirtithe a dhíoltar na rioscaí lena mbaineann faoi dheireadh. Ar an gcaoi sin, ba cheart na neamhchosaintí atá le hurrúsú a thionscnamh i ngnáthchúrsaí gnó an tionscnóra nó an iasachtóra bunaidh de bhun caighdeáin fhrithgheallta atá chomh dian céanna ar a laghad leis na caighdeáin a chuireann an tionscnóir nó an tiasachtóir bunaidh i bhfeidhm tráth a dtionscnaítear neamhchosaintí comhchosúla nach ndearnadh urrúsú orthu. Ba cheart athruithe ábhartha i gcaighdeáin frithgheallta a nochtadh ina niomláine d'infheisteoirí féideartha. Ba cheart a dhóthain taithí a bheith ag an tionscnóir nó ag an iasachtóir bunaidh i neamhchosaintí atá cosúil leo siúd a ndearnadh urrúsú orthu. I gcás urrúsuithe ar iasachtaí cónaithe na neamhchosaintí foluiteacha, maidir leis an gcomhthiomsú iasachtaí, níor cheart aon iasacht a bheith ina cuid de a cuireadh ar an margadh agus a frithghealladh ar an mbonn gur cuireadh in iúl don iarratasóir ar iasacht, nó d'idirghabhálaithe nuair is infheidhme, go bhféadfadh sé nach mbeadh an fhaisnéis a cuireadh ar fáil fíoraithe ag an iasachtóir. Ba cheart an measúnú ar acmhainneacht creidmheasa an iasachtaí, nuair is infheidhme, na ceanglais a chomhlíonadh atá leagtha amach i dTreoir 2014/17/AE nó Treoir 2008/48/CE ó Pharlaimint na hEorpa agus ón gComhairle nó ceanglais choibhéiseacha i dtríú tíortha. (20)I gcás ina dteastaíonn ó thionscnóirí, urraitheoirí agus SSPEanna an tainmniú STC a úsáid ar a gcuid urrúsuithe, ba cheart dóibh a chur in iúl d'infheisteoirí, údaráis inniúla agus ÚEUM go gcomhlíonann an turrúsú na ceanglais STC. Ba cheart d'ÚEUM é a fhoilsiú ina dhiaidh sin ar liosta idirbheart a chuirfear ar fáil ar a shuíomh gréasáin chun críocha faisnéise. Ní chiallaíonn eisiúint urrúsúcháin ar liosta ÚEUM d'urrúsuithe STC fógraithe go bhfuil sé deimhnithe ag ÚEUM nó ag údaráis inniúla eile go gcomhlíonann an turrúsú na ceanglais STC. Is iad na tionscnóirí, na hurraitheoirí agus na SSPEanna amháin atá freagrach as comhlíonadh na gceanglas STC. Áiritheofar leis sin go nglacann tionscnóirí, urraitheoirí agus SSPEanna freagracht as a rá gur urrúsú STC atá ann agus go bhfuil trédhearcacht sa mhargadh. (21)I gcás nach gcomhlíonann urrúsú na ceanglais STC a thuilleadh, ba cheart don tionscnóir, don urraitheoir agus don SSPE é sin a chur in iúl d'ÚEUM láithreach. Ina theannta sin, i gcás inar fhorchuir údarás inniúil smachtbhannaí riaracháin nó bearta feabhais maidir le hurrúsú ar fógraíodh go raibh sé STC, ba cheart don údarás inniúil sin é sin a chur in iúl d'ÚEUM láithreach ionas é a bheith san áireamh ar liosta na bhfógraí STC a cheadaíonn d'infheisteoirí a bheith ar an eolas faoi smachtbhannaí den chineál sin agus faoi iontaofacht fógraí STC. Mar sin, is le leas tionscnóirí, urraitheoirí agus SSPEanna fógraí deamhachnaithe a dhéanamh de bharr iarmhairtí clú. (22)Ba cheart d'infheisteoirí a ndícheall cuí féin a dhéanamh ar infheistíochtaí i gcomhréir leis na rioscaí a bhaineann leo ach ba cheart iad a bheith in ann brath ar na fógraí STC agus ar an bhfaisnéis a chuir an tionscnóir, an turraitheoir agus an SSPE ar fáil maidir le comhlíonadh STC. (23)D'fhéadfadh go mbeadh páirtíocht tríú páirtithe maidir le comhlíonadh urrúsúcháin leis na ceanglais STC a sheiceáil cabhrach d'infheisteoirí, tionscnóirí, urraitheoirí agus SSPEanna agus d'fheádfadh sé cur le muinín i margadh na nurrúsuithe STC. Mar sin féin, tá sé ríthábhachtach go ndéanfaidh infheisteoirí a measúnú féin, go nglacfaidh siad freagracht as a gcinntí infheistíochta féin agus nach mbraithfidh siad go meicníoch ar thríú páirtithe den chineál sin. (24)Ba cheart do na Ballstáit údaráis inniúla a ainmniú agus na cumhachtaí smachtbhannaí, imscrúdaitheacha agus maoirseachta riachtanacha a thabhairt dóibh. Ba cheart, i bprionsabal, smachtbhannaí agus bearta leasúcháin a fhoilsiú. Ós rud é go bhféadfadh infheisteoirí, tionscnóirí, urraitheoirí, iasachtóirí bunaidh agus SSPEanna bheith bunaithe i mBallstáit éagsúla agus bheith faoi mhaoirseacht ag údaráis inniúla in earnálacha éagsúla ba cheart dlúthchomhar idir udaráis inniúla iomchuí, lena náirítear an Banc Ceannais Eorpach (BCE) i gcomhréir le Rialachán (AE) Uimh. 1024/2013, agus leis na hÚEManna a áirithiú trí mhalartú frithpháirteach faisnéise agus trí chúnamh i dtaca le gníomhaíochtaí maoirseachta. (25)Ba cheart d'údaráis inniúla a maoirseacht a chomhordú go dlúth le chéile agus cinntí comhsheasmhacha a áirithiú, go háirithe i gcás sáruithe ar an Rialachán seo. I gcás ina mbaineann sárú den chineál sin le fógra mícheart nó míthreorach, ba cheart dom údarás inniúil a thagann ar an sárú sin na hÚEManna agus údaráis inniúla na mBallstát lena mbaineann a chur ar an eolas faoi sin. Ba cheart ÚEUM agus Comhchiste na nÚdarás Eorpach Maoirseachta, más iomchuí, a bheith in ann a gcumhachtaí idirghabhála ceangailteacha a fheidhmiú. (26)Leis an Rialachán seo cuirtear chun cinn comhchuibhiú roinnt de na príomheilimintí sa mhargadh urrúsúcháin gan dochar a dhéanamh do thuilleadh comhchuibhithe comhlántaigh faoi chinnireacht an mhargaidh a dhéanamh ar phróisis agus cleachtais i margaí urrúsúcháin. Ar an gcúis sin, tá sé ríthábhachtach go leanfaidh rannpháirtithe margaidh agus a gcomhlachais ghairmiúla ag obair ar chleachtais mhargaidh a chaigdeánú a thuilleadh, ar chaighdeánú doiciméadachta urrúsuithe go háirithe. Déanfaidh an Coimisiún monatóireacht agus tuairisciú go grinn ar na hiarrachtaí caighdeánaithe a dhéanfaidh rannpháirtithe margaidh. (27)Tá Treoir UCITS, Treoir Sócmhainneacht II, Rialachán CRA, Treoir AIFM agus EMIR leasaithe dá réir chun comhsheasmhacht an chreat dhíthiúil an Aontais Eorpaigh leis an Rialachán seo maidir le forálacha a bhaineann le hurrúsú, arb é an príomhchuspóir leo ná bunú agus feidhmiú an mhargaidh inmheánaigh, go háirithe trí chothrom iomaíochta sa mhargadh a áirithiú do gach infheisteoir institiúideach. (28)Maidir leis na leasuithe ar Rialachán (AE) Uimh. 648/2012, níor cheart conarthaí díorthach thar an gcuntar, .i. conarthaí díorthach ('OTC'), a rinne eintitis shainchuspóireacha urrúsúcháin a bheith faoi réir na hoibleagáide imréitigh ar an gcoinníoll go gcomhlíonfar coinníollacha áirithe. Is mar sin atá mar gur creidiúnaithe urraithe faoi shocruithe urrúsúcháin agus de ghnáth déantar foráil maidir le cosaint leordhóthánach ar riosca creidmheasa contrapháirtithe iad contrapháirtithe i gconarthaí díorthach OTC a rinneadh le feithiclí sainchuspóireacha urrúsúcháin. Maidir le díorthaigh nár imréitíodh go lárnach, ba cheart struchtúr sonrach socruithe urrúsúcháin agus an chosaint a chuirtear ar fáil leo siúd cheana féin a chur san áireamh agus an leibhéal comhthaobhachta is gá á shocrú. (29)Tá méid áirithe inmhalartaitheachta idir bannaí faoi chumhdach agus urrúsuithe. Mar sin, d'fhonn cosc a chur ar na bhféidearthacht saobhadh nó arbatráiste a bheith ann idir úsáid urrúsuithe agus bannaí faoi chumhdach mar gheall ar láimhseáil dhifriúil conarthaí díorthach OTC a dhéanann eintitis bannaí faoi chumhdach nó SSPEanna, ba cheart Rialachán (AE) Uimh. 648/2012 a leasú chomh maith chun eintitis bannaí faoi chumhdach a eisiamh ón oibleagáid imréitigh agus chun a áirithiú go bhfuil eintitis bannaí faoi chumhdach faoi réir na gcorrlach déthaobhach céanna. (30)D'fhonn an ceanglas coinneála riosca a shonrú, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i dtaca le caighdeáin theicniúla rialála a ghlacadh lena leagfar síos na módúlachtaí coinneála riosca, tomhas an leibhéil coinneála, toirmisc áirithe a bhaineann leis an riosca coinnithe, an choinneáil ar bhonn comhdhlúite agus an díolúine i gcás idirbhearta áirithe. I bhfianaise shaineolas ÚBE, maidir leis na gníomhartha tarmligthe a shainiú, ba cheart don Choimisiún úsáid a bhaint as an saineolas sin maidir le hullmhú na ngníomhartha tarmligthe. Ba cheart d'ÚBE dul i ndlúthchomhar leis an dá Údarás Eorpacha Maoirseachta eile. (31)D'fhonn rochtain leanúnach, éasca agus saor in aisce infheisteoirí ar fhaisnéis iontaofa maidir le hurrúsuithe a éascú, ba cheart an chumhacht chéanna gníomhartha a ghlacadh a tharmligean chuig an gCoimisiún i ndáil le caighdeáin theicniúla rialála a ghlacadh maidir le faisnéis inchomparáide i dtaca le neamhchosaintí foluiteacha agus tuarascálacha don infheisteoir tráthrialta agus maidir le comhlíonadh an cheanglais ag an suíomh gréasáin ar a gcuirtear an fhaisnéis ar fáil do shealbhóirí suíomhanna urrúsúcháin. I bhfianaise shaineolas ÚEUM, maidir leis na gníomhartha tarmligthe a shainiú, ba cheart don Choimisiún úsáid a bhaint as an saineolas sin maidir le hullmhú na ngníomhartha tarmligthe. Ba cheart d'ÚEUM dul i ndlúthchomhar leis an dá Údarás Eorpacha Maoirseachta eile. (32)D'fhonn an próiseas d'infheisteoirí, tionscnóirí, urraitheoirí agus SSPEanna a éascú, ba cheart an chumhacht chéanna gníomhartha a ghlacadh a tharmligean chuig an gCoimisiún i ndáil le caighdeáin theicniúla rialála a ghlacadh maidir le teimpléad na bhfógraí STC lena gcuirfear faisnéis leordhóthanach ar fáil d'infheisteoirí agus údaráis inniúla chun measúnú a dhéanamh ar chomhlíonadh na gceanglas STC. I bhfianaise shaineolas ÚEUM, maidir leis na gníomhartha tarmligthe a shainiú, ba cheart don Choimisiún úsáid a bhaint as an saineolas sin maidir le hullmhú na ngníomhartha tarmligthe. Ba cheart d'ÚEUM dul i ndlúthchomhairle leis an dá Údarás Eorpacha Maoirseachta eile. (33)D'fhonn na téarmaí a shonrú maidir le hoibleagáid na núdarás inniúla comhoibriú le chéile agus faisnéis a mhalartú, ba cheart an chumhacht chéanna gníomhartha a ghlacadh a tharmligean chuig an gCoimisiún i ndáil le caighdeáin theicniúla rialála a ghlacadh lena leagfar síos an fhaisnéis le malartú agus ábhar agus raon feidhme na noibleagáidí fógraí. I bhfianaise shaineolas ÚEUM, maidir leis na gníomhartha tarmligthe a shainiú, ba cheart don Choimisiún úsáid a bhaint as an saineolas sin maidir le hullmhú na ngníomhartha tarmligthe. Ba cheart d'ÚEUM dul i ndlúthchomhairle leis an dá Údarás Eorpacha Maoirseachta eile. (34)Le linn dó gníomhartha tarmligthe a ullmhú agus a tharraingt suas, ba cheart don Choimisiún a áirithiú go ndéanfar na doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí. (35)Ós rud é nach féidir leis na Ballstáit cuspóirí an Rialacháin seo a bhaint amach go leordhóthanach ó tharla go noibríonn margaí urrúsúcháin go domhanda agus go mba cheart cothrom iomaíochta sa mhargadh inmheánach a áirithiú do gach infheisteoir institiúideach agus gach eintiteas a bhfuil baint aige le hurrúsú ach gur féidir, de bharr a fhairsinge agus a éifeachtaí, iad a bhaint amach níos fearr ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta mar atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar a leagtar amach san Airteagal sin , ní théann an Rialachán seo thar a bhfuil riachtanach chun na cuspóirí sin a bhaint amach. (36)Ba cheart feidhm a bheith ag an Rialachán seo maidir le hurrúsuithe a neiseofar na hurrúis a bhaineann leo ar dháta theacht i bhfeidhm an Rialacháin seo nó ina dhiaidh sin.

(37)Maidir le suíomhanna urrúsúcháin gan íoc ar dháta theacht i bhfeidhm an Rialacháin seo, féadfaidh tionscnóiri, urraitheoirí agus SSPEanna an tainmniú 'STC' a úsáid ar an gcoinníoll go gcomhlíonann an turrúsú na ceanglais STC. Mar sin, ba cheart tionscnóirí, urraitheoirí agus SSPEanna a bheith in ann fógra STC a chur faoi bhráid ÚEUM de bhun Airteagal 14(1) den Rialachán seo. (38)Tá ceanglais an díchill chuí bainte a bheag nó a mhór as dlí an Aontais mar atá cheana féin agus ba cheart feidhm a bheith leo mar sin maidir le hurrúsuithe a eisíodh ar an 1 Eanáir 2011, nó ina dhiaidh sin, chomh maith le hurrúsuithe a eisíodh roimh an dáta sin, i gcás inar cuireadh neamhchosaintí foluiteacha nua leo nó ina nionad tar éis an 31 Nollaig 2014. Ba cheart feidhm a bheith fós leis na hAirteagail ábhartha i Rialachán Tarmlighte (AE) Uimh. 625/2014 ón gCoimisiún lena sonraítear na ceanglais coinneála riosca d'institiúidí creidmheasa agus gnólachtaí infheistíochta mar a shainmhínítear in Airteagal 4(1) (1) agus (2) de Rialachán (AE) Uimh. 2013/575 go dtí go mbeidh feidhm leis na caighdeáin theicniúla rialála maidir le coinneáil riosca de bhun an Rialacháin seo. Ar chúiseanna a bhaineann le cinnteacht dhlíthiúil, maidir le hinstitiúidí creidmheasa nó gnólachtaí infheistíochta, gnóthais árachais, gnóthais athárachais agus bainisteoirí cistí infheistíochta malartacha, ba cheart dóibh, i ndáil le suíomhanna urrúsúcháin gan íoc ar dháta theacht i bhfeidhm an Rialacháin seo; leanúint de bheith faoi réir Airteagal 405 de Rialachán (AE) Uimh. 575/2013 agus Caibidil 1, 2 agus 3 agus Airteagal 22 de Rialachán Tarmligthe (AE) Uimh. 625/2014 ón gCoimisiún, Airteagal 254 agus Airteagal 255 de Rialachán Tarmligthe (AE) Uimh. 2015/35 ón gCoimisiún agus Airteagal 51 de Rialachán Tarmligthe (AE) Uimh. 231/2013 ón gCoimisiún faoi seach. D'fhonn a áirithiú go gcuirfidh tionscnóirí, urraitheoirí agus SSPEanna a noibleagáidí trédhearcachta, go dtí go mbeidh feidhm leis na caighdeáin theicniúla rialála atá le glacadh ag an gCoimisiún de bhun an Rialacháin seo, go gcuirfidh siad an fhaisnéis a luaitear in Iarscríbhinní I go dtí Iarscríbhinn VIII i Rialachán Tarmligthe 2015/3/AE ar fáil ar an suíomh gréasáin dá dtagraítear in Airteagal 5(4) den Rialachán seo. TAR ÉIS AN RIALACHÁN SEO A GHLACADH: Caibidil 1 Forálacha Ginearálta Airteagal 1 Ábhar agus raon feidhme 1.Leis an Rialachán seo leagtar síos creat ginearálta maidir le hurrúsú.. Sainmhínítear urrúsú agus bunaítear dícheall cuí, coinneáil riosca agus ceanglais trédhearcachta do pháirtithe a ghlacann páirt in urrúsuithe, amhail infheisteoirí institiúideacha, tionscnóirí, urraitheoirí, iasachtóirí bunaidh agus eintitis shainshuspóireacha urrúsúcháin. Chomh maith leis sin cuirtear creat maidir le hurrúsú Simplí, Trédhearcach agus Caighdeánaithe nó urrúsú 'STC' ar fáil. 2.Tá feidhm ag an Rialachán seo maidir le hinfheisteoirí institiúideacha a bheidh ar neamhchosaint ar urrúsú agus maidir le tionscnóirí, iasachtóirí bunaidh, urraitheoirí agus eintitis shainchuspóireacha urrúsúcháin. Airteagal 2 Sainmhínithe Chun críocha an Rialacháin seo, beidh feidhm ag na sainmhínithe seo a leanas: (1)ciallaíonn 'urrúsú' idirbheart nó scéim ina ndéantar tráinsiú ar an riosca creidmheasa a bhaineann le neamhchosaint nó comhthiomsú neamhchosaintí, lena mbaineann an dá thréith seo a leanas: (a)braitheann na híocaíochtaí san idirbheart nó sa scéim ar fheidhmíocht na neamhchosaintí nó an chomhthiomsaithe neamhchosaintí; (b)is de réir fo-ordú na dtráinsí a shocraítear dáileadh na gcaillteanas ar feadh shaolré leanúnach an idirbhirt nó na scéime. (2)ciallaíonn 'eintiteas sainchuspóireach urrúsúcháin nó 'SSPE' corparáid, iontaobhas nó eintiteas eile, seachas tionscnóir nó urraitheoir, arna bhunú chun urrúsú amháin nó níos mó a dhéanamh, a bhfuil a ghníomhaíochtaí teoranta do na gníomhaíochtaí sin is iomchuí chun an cuspóir sin a bhaint amach, a bhfuil a struchtúr ceaptha chun oibleagáidí an SSPE a scaradh ó oibleagáidí an tionscnóra, agus ina bhfuil sé de cheart ag sealbhóirí na leasanna tairbhiúla na leasanna sin a ghealladh nó a mhalartú gan srian; (3)ciallaíonn 'tionscnóir' eintiteas a bhfuil an méid seo a leanas fíor ina leith:

(a)bhí sé páirteach é féin nó trí eintitis ghaolmhara, go díreach nó go hindíreach, sa chomhaontú bunaidh a chruthaigh oibleagáidí nó oibleagáidí ionchasacha an fhéichiúnaí, nó an fhéichiúnaí ionchais, as ar tháinig na neamhchosaintí atá á nurrúsú; nó (b)eintiteas a cheannaíonn neamhchosaintí tríú páirtí dá chuntas féin agus a dhéanann urrúsú orthu ina dhiaidh sin; (4)ciallaíonn 'athurrúsú' urrúsú : ina bhfuil ceann amháin ar a laghad de na neamhchosaintí foluiteacha ina suímh urrúsúcháin; (5)ciallaíonn 'urraitheoir' institiúid chreidmheasa nó gnólacht infheistíochta mar a shainmhínítear in Airteagal 4(1), pointe (1) agus pointe (2) de Rialachán (AE) Uimh. 2013/575 seachas tionscnóir a bhunaíonn agus a bhainistíonn clár páipéar tráchtála sócmhainnbhunaithe nó scéim nó idirbheart urrúsúcháin eile a cheannaíonn neamhchosaintí ó eintitis tríú páirtí; (6)ciallaíonn 'tráinse' deighleog, arna bhunú de réir conartha, den riosca creidmheasa a bhaineann le neamhchosaint nó comhthiomsú neamhchosaintí, i gcás ina mbaineann riosca caillteanais chreidmheasa le suíomh sa deighleog atá níos mó nó níos lú ná an riosca a bhaineann le suíomh den mhéid céanna i ndeighleog eile, gan aird a thabhairt ar chosaint chreidmheasa arna cur ar fáil go díreach ag tríú páirtithe do shealbhóirí suíomh sa deighleog sin nó i ndeighleoga eile; (7)ciallaíonn 'clár páipéar tráchtála sócmhainnbhunaithe' nó 'clár ABCP' clár urrúsúcháin ar i bhfoirm páipéir tráchtála shócmhainnbhunaithe ag a bhfuil aibíocht tosaigh aon bhliana nó níos lú atá na hurrúis arna neisiúint aige den chuid is mó; (8)ciallaíonn 'idirbheart páipéar tráchtála sócmhainnbhunaithe' nó 'idirbheart ABCP' urrúsú laistigh de chlár ABCP; (9)ciallaíonn 'urrúsú traidisiúnta' urrúsú a bhaineann le haistriú eacnamaíoch na neamhchosaintí atá á nurrúsú. Déanfar sin trí úinéireacht na neamhchosaintí urrúsaithe a aistriú ón institiúid tionscnóra go SSPE nó trí fho-rannpháirtíocht ag SSPE. Ní hionann na hurrúis a eisíodh agus oibleagáidí íocaíochta na hinstitiúide tionscnóra; (10)ciallaíonn 'urrúsú sintéiseach' urrúsú i gcás ina mbaintear aistriú riosca amach trí dhíorthaigh chreidmheasa nó ráthaíochtaí a úsáid, agus ina bhfágtar na neamhchosaintí atá á nurrúsú mar neamhchosaintí ag an tionscnóir; (11)ciallaíonn 'infheisteoir; duine a bhfuil urrúis mar thoradh ar urrúsú ina sheilbh aige; (12)ciallaíonn 'infheisteoirí institiúideacha' infheisteoirí mar a shainmhínítear in Airteagal 13(1) de Threoir 2009/138/CE ó Pharlai